Bruce Lee, jaguh seni bela diri yang tak pandai berenang

Siapa yang tidak kenal dengan bintang seni bela diri ini? Jika anda tak kenal, anda mungkin tinggal di bawah tempurung atau di dalam gua! Bruce Lee, atau nama sebenarnya, Lee Jun-Fan, merupakan seorang ahli seni bela diri, pelakon, ahli falsafah, penerbit filem, dan juga pengasas seni bela diri Jeet Kune Do.

Walaupun ramai yang kenal akan beliau ini, namun ramai juga yang tidak mengetahui fakta pelik mengenai bintang kelahiran San Francisco, California ini. Iluminasi.com ingin berkongsi dengan anda 18 fakta pelik mengenai Bruce Lee.

Datuk Bruce adalah 100% Jerman! Disebabkan Bruce mempunyai status bukan Cina asli, ia telah membuatkan beliau tidak diterima untuk belajar di kebanyakan sekolah Kung Fu pada tahun 50-an, dan membuatkan pilihannya sangat terhad. Tapi bagus juga, kalau tak mesti Bruce Lee tak dapat peluang belajar Wing Chun daripada Ip Man dan William Cheung.

Ramai rakan-rakan Bruce dari Amerika telah memberitahu media di dalam temuramah bahawa Bruce bukanlah seorang pemandu yang baik, dan selalu menyuruh rakannya Steve Golden untuk memandu untuknya.

Mungkin ini sebabnya beliau teruk dalam memandu. Bruce mempunyai penglihatan yang teruk, namun kanta lekap pada zaman dahulu sangat tidak selesa ketika dipakai. Jadi, beliau terpaksa menggunakan kaca mata besar yang beliau selalu pakai.

Bruce menanggap Muhammad Ali adalah seorang peninju yang sangat hebat, dengan kelajuannya dan aspek teknikalnya. Beliau selalu menonton rakaman Muhammad Ali untuk mempelajari gaya dan 'meminjam' pergerakkan kaki Muhammad Ali. Malangnya, perlawanan itu, tidak akan pernah berlaku.

Beliau seorang yang sangat berdedikasi. Bruce Lee biasanya berlatih menumbuk sebanyak 5000 tumbukan sehari, untuk menguasai seni bela dirinya itu. Jadi tak hairanlah beliau boleh menjadi sekuat dan selaju yang anda biasa lihat di dalam filem.

Ya, tin zaman dahulu bukannya lembut macam sekarang, dan beliau pernah menebuknya hanya menggunakan jari. Jarinya luka akibat aksi itu ketika penggambaran Big Boss. Jadi kalau anda menonton cerita itu, cuba fokus kepada jarinya, yang dibalut kerana luka tersebut.

Ini bukan lah satu rahsia lagi. Bruce Lee pernah membuat pertunjukan kelajuan dirinya dengan meletakkan duit syiling ke dalam tangan seseorang. Kemudian dia mengambil kembali syiling itu dan menggantikan dengan syiling lain, sebelum orang itu sempat menggenggam tangannya.

Dan ganja tersebut adalah jenis Nepal Hashish, sejenis ganja yang sangat kuat. Perkara ini menjadi salah satu kontroversi kematiannya. Ramai orang mengatakan kemungkinan beliau mati disebabkan penggunaan ganja. Beliau sendiri mengaku mengambil ganja dan mengunyahnya lebih daripada 10 tahun, namun bertukar pembekal sebelum kematiannya.

Kerana terlalu kerap berpeluh dan kelihatan buruk akibat latihan dan keaktifannya, beliau telah membuang kelenjar peluh daripada ketiaknya. Beliau menjalani pembedahan membuang kelenjar tersebut pada 1972. Baru sekarang tahu yang anda boleh membuang kelenjar peluh!

Ya, dengar macam kelakar. Pada 1963, beliau gagal ujian tersebut, kerana penglihatannya yang sangat teruk. Disebabkan itu, beliau terlepas dari dihantar ke Vietnam untuk berperang.

"Ada satu masa kami berada di New York, tinggal di hotel yang sama. Semasa kami menaiki lif, kamu mula berlatih 'sparring' dan sambung lagi selepas keluar dari lif, dan akhirnya berakhir di depan lorong bilik hotel, pada pukul 4 pagi! Sampai sekarang saya masih berasa pelik kenapa sekuriti tak datang menegur kami. Atau mungkin mereka nampak, tapi takut untuk berbuat apa-apa!," kata Chuck Norris

Dalam filem 'Wrecking Crew' yang menampilkan Dean Martin, Bruce Lee merupakan koordinator aksi. Bruce memberikan satu babak singkat kepada Chuck Norris bermula dengan sebaris dialog, dan diikuti dengan babak pergaduhan. Falam babak itu, Chuck tidak kelihatan gagah, beliau menendang dengan teruk dan dipukul.

Perlukan bantuan di dalam rumah? Tak payah panggil Bruce, dia tak akan tolong. Melainkan ada masalah keselamatan.

Beliau suka melukis, apabila ada waktu lapang, selain daripada berlatih. Nak tau apa yang beliau lukis? Jangan terkejut.

Ramai pelakon pembantu yang bekerja dengan beliau, dan kemudiannya menjadi bintang yang sangat popular di seluruh dunia, termasuk Jackie Chan, Yuen Biao, Sammo Hung, dan teka siapa, Chuck Norris.

Apabila anda terlalu hebat, dan ramai orang di merata tempat ingin berlawan dengan anda untuk membuktikan kehebatan mereka, anda mesti risaukan keselamatan anda. Jadi, bagi Bruce Lee, beliau memilih untuk membawa pistol ke mana saja beliau pergi.

Ya, berlatih dengan bintang ini bukanlah percuma. Beliau biasanya mengenakan caj $275 USD sejam untuk latihan seni mempertahankan diri secara persendirian bersamanya pada tahun 60-an, yang bersamaan dengan $2258 USD (RM9963) tahun 2017! Wow!

Fakta yang paling tidak boleh diterima mengenai lagenda seni bela diri ini. Walaupun hebat berlawan, namun ada juga kelemahan beliau, iaitu tidak pandai berenang! Adik lelakinya Robert dan adik perempuannya Phoebe mendedahkan bahawa Bruce Lee sangat bencikan air atau laut, kerana beliau tidak pandai berenang!


Segera Buang 9 Makanan Ini Dari Peti Sejuk Anda Sekarang!

Ramai diantara kita yang tidak begitu mengambil peduli tentang makanan yang hendak disimpan di dalam peti sejuk. Namun, sedar atau tidak bukan semua makanan sebenarnya sesuai. Bahkan, ada sesetengah daripadanya boleh mengundang bahaya kerana kualiti bahan makanan tersebut boleh rosak dan terjejas.

Kalau peti ais anda sentiasa berbau dan anda sedang mencari-cari apa puncanya, mungkin ia disebabkan bawang yang anda simpan. Bau bawang sememangnya amat kuat lebih-lebih lagi yang telah dipotong atau dihiris. Selepas ini, simpan bawang dalam bekas sebelum menutupnya untuk disimpan di rak dapur.

Amalan menyimpan ubi kentang di dalam peti sejuk tidak baik untuk kesihatan. Ini adalah kerana kanji yang terdapat dalam kentang tersebut akan ditukar kepada gula yang juga menjadikannya tidak segar dan kurang sedap apabila dimakan. Ubi kentang seeloknya disimpan di tempat kering bagi memastikan kualitinya sentiasa terjaga.

Sos yang disimpan di dalam peti ais menjadikannya pekat dan sukar untuk dituang semasa hendak digunakan. Malah, ia turut menjejaskan keaslian rasanya. Maka, sos sebaiknya disimpan pada suhu bilik dan pastikan penutup botolnya ditutup rapat.

Ramai yang menyimpan roti di dalam peti sejuk bagi membuatnya tahan lebih lama. Di sebalik kebenaran itu, tekstur roti akan bertukar menjadi keras dan kurang enak sewaktu dimakan. Malah, roti tersebut akan bercampur dengan bau makanan lain yang pastinya buat anda pening kepala.

Makanan tin yang masih berbaki hendaklah dikeluarkan daripada bekasnya terlebih dahulu sebelum disimpan di dalam peti sejuk. Lebih elok sekiranya makanan tersebut disimpan di dalam bekas plastik atau kaca yang berpenutup. Jika tidak, dikhuatiri makanan itu akan bertindak balas dengan logam tin tersebut.

Makanan yang panas memang tidak elok disimpan dalam peti ais. Ini kerana ia menghalang pertambahan kelembapan serta mengekalkan suhu peti ais. Untuk pengetahuan, perubahan suhu di dalam peti sejuk anda mampu menjejaskan kualiti dan kesegaran makanan lain.

Elakkan menyimpan rempah ratus seperti ketumbar, jintan manis, lada hitam dan lain-lain di dalam peti ais. Bukan sahaja teksturnya akan berubah, malah ianya turut menyebabkan peti sejuk anda berbau herba. Sebaliknya, sudah memadai diletakkan pada suhu bilik sahaja.

Apabila disimpan di dalam peti sejuk, tekstur mentega akan mengeras. Keadaan ini pastinya menyulitkan apabila anda hendak menggunakan mentega tersebut. Justeru, ia sepatutnya disimpan dalam bekas berpenutup pada suhu bilik.

Berbeza dengan roti, madu tidak mempunyai tarikh luput maka ianya tidak perlu disimpan dalam peti ais untuk tahan lama. Biarpun elok untuk diletakkan dalam suhu bilik, sila pastikan ianya tidak disimpan di tempat yang terdedah dengan haba bagi menjaga rasa dan kualitinya.

Kalau anda bukan salah seorang daripadanya, jangan pula terkejut. Memang benar, ada segelintir yang menyimpan barangan seperti kosmetik dan bunga segar di dalam peti ais. Jika ada rakan atau keluarga anda yang melakukannya, segeralah menyuruh mereka berhenti kerana bahan makanan yang tercemar sememangnya berbahaya.


Trend makanan palsu di China khabarnya dah mula sampai Malaysia. Betul ke?

China merupakan salah sebuah negara terbesar di dunia dan kepadatan penduduk di sana yang terlalu ramai telah menyebabkan timbulnya beberapa masalah ekonomi. Sedar tak sedar, mereka semakin kekurangan sumber bahan mentah asli dan tidak dapat menampung keperluan rakyat di seluruh negara. Dari situlah mereka mula memikirkan cara untuk melangsungkan hidup dengan kos yang rendah, maka terhasillah banyak barangan tiruan.

Kita selalu berasa skeptikal kalau nak beli produk yang made in China kan. Kadang-kadang nak beli produk berjenama pun rasa takut-takut. "Entah-entah sebenarnya produk gred AAA dari China." Tapi tahukah anda, orang China bukan sahaja suka buat barang tiruan, malah mereka juga buat makanan tiruan?

Berikut 10 jenis makanan yang dah dipalsukan oleh orang China:

Pada tahun 2010, 50 buah kilang di wilayah Dongguan diarahkan tutup oleh pihak berkuasa kerana menggunakan bijian yang busuk dan bahan kimia beracun untuk menghasilkan bihun. Operasi kilang-kilang ini dibuat secara besar-besaran sehingga boleh menghasilkan 500,000 kilogram bihun sehari sebelum perbuatan mereka dapat dikesan.

Sekitar tahun 2009, berlaku satu skandal susu melamina di China. Seramai 53,000 orang kanak-kanak dan bayi yang jatuh sakit akibat mengambil minuman susu mengandungi melamina. 4 orang bayi meninggal dunia disebabkan susu tipu ini. Dikhabarkan bahan kimia tersebut ditambah untuk meningkatkan kandungan protein dalam susu.

Pada tahun 2011, seorang wanita telah memasak hidangan daging babi untuk makan malam dan dia kemudiannya meletakkan lebihan hidangan di atas meja selepas selesai makan. Pada pukul 11 malam, dia mendapati pancaran cahaya biru datang dari dapur dan apabila diperiksa, cahaya itu datang dari daging babi tersebut.

Selain itu, terdapat lagi kes lain yang mendapati daging babi yang dibeli memancarkan cahaya biru pada waktu malam. Selepas dilaporkan pada media, Suruhanjaya Keselamatan Makanan memulakan penyiasatan dan membuat kajian ke atas daging babi di sana. Rupa-rupanya daging babi itu telah tercemar dengan jangkitan bakteria sekunder yang dinamakan bakteria pendarfosfor (phosphorescent bacteria)

Lebih 900 orang telah ditahan kerana terlibat dengan jenayah berkaitan perniagaan daging di China. Ini termasuklah kesalahan menghasilkan daging 'lembu' dan 'kambing' menggunakan tikus, mink dan musang.

Selain sengaja menipu pengguna dengan melabel daging ini sebagai lembu dan kambing, pengilang juga didapati bersalah kerana menggunakan bahan kimia terlarang semasa memproses daging, menjual daging yang dijangkiti pelbagai penyakit dan menyuntik air ke dalam daging untuk meningkatkan beratnya.

Penipuan kacang walnut ini dibuat begini : isi kacang dikeluarkan dari kulitnya dan digantikan dengan batu konkrit kecil yang dibalut menggunakan kertas dan kemudian digam semula. Dengan ini, para scammer akan mendapat keuntungan berlipat kali ganda kerana boleh menjual isi kacang dan juga kacang palsu ini.

Anda pelik kenapa kacang pun mereka nak tipu? Hal ini demikian kerana kacang walnut mempunyai harga yang meningkat naik sejak beberapa tahun lepas. 10 tahun lalu ia cuma berharga 350 yuan, namun tahun lepas ia boleh dijual di pasaran dengan harga sekitar 3,500 hinggalah 30,000 yuan. Tak hairanlah ramai penipu nak cepat kaya.

Penghasilan wain tiruan di China mungkin sudah menjadi satu perkara biasa. Peluang perniagaan scam ini digunakan oleh penipu berpunca daripada majoriti pengguna yang tidak tahu membezakan antara wain asli dan tiruan.

Melainkan anda seorang pakar wain, anda tidak akan tahu bahawa kebanyakan wain berjenama yang dijual di China merupakan jus buah-buahan sahaja.

Seorang pegawai dari Persatuan Restoran China telah mengesahkan bahawa skandal beras palsu ternyata benar. Selepas penyiasatan dibuat, mereka mendapati 'beras' ini diperbuat menggunakan campuran kentang, keledek dan plastik iaitu resin sintetik.

Memakan tiga mangkuk nasi yang dimasak menggunakan 'beras' ini juga dikatakan bersamaan seperti anda memakan satu beg plastik!

Dengar cerita beras tiruan seperti ini juga sudah berada di pasaran Malaysia, adakah benar?

Malaysia juga pernah digemparkan dengan kisah telur palsu. Adakah ia merupakan produk import dari China ataupun buatan penipu-penipu tempatan?

Siasatan mendapati kulit telur palsu dibuat menggunakan lilin parafin, kalsium karbonat, serbuk gipsum dan pelbagai lagi bahan lain. Kuning telur dan putih telur pula diperbuat daripada alginat, gelatin, kalsium klorida, air dan pewarna makanan. Tonton sendiri bagaimana sebuah rancangan TV di Jepun membongkar kisah telur tiruan di China.

Sekiranya anda telah menonton video telur palsu di atas, anda juga akan mendapati bahawa buah anggur juga boleh dihasilkan menggunakan bahan yang sama seperti membuat kuning telur. Mereka cuma perlu menukar bahan perisa dan pewarna sahaja untuk membuat rasa yang seakan-akan anggur.

Penjaja makanan di China menjual pau dengan inti yang diperbuat menggunakan kadbod. Kadbod ini mulanya direndam di dalam larutan kimia untuk dilembutkan kemudian ia dicincang dan dicampurkan dengan lemak babi serta serbuk perasa. Setelah bahan inti siap, ia akan disumbat ke dalam pau sebelum dikukus.


Bagaimana Filem "Zootopia" Mengajar Anda Menjawab Soalan Seperti Seorang Pakar

Sebenarnya, ada banyak kajian psikologi dilakukan untuk mengkaji ilmu bagaimana hendak menyampaikan sesuatu dengan berkesan, tetapi itu memerlukan penulisan panjang berjela-jela. Walau pun begitu, satu perkara yang kita semua akan cuba elakkan adalah kelihatan bodoh ketika kita melontarkan pandangan kita.

Semua orang takut menghadapi masalah itu. Ahli politik yang setiap hari berucap untuk meyakinkan orang ramai pun, kadangkala tersasul cakap benda bodoh atas kesilapan sendiri atau kerana kekurangan penyelidikan sebelum bercakap.

Jika anda tertanya-tanya apa cara paling mudah hendak kelihatan yakin ketika memberikan pandangan atau menjawab soalan, teknik itu sebenarnya diajar dalam filem animasi "Zootopia" apabila watak utamanya, seekor arnab bernama Judy Hopps menghadapi masalah hendak menghadapi sidang media. Rakan baiknya, seekor musang bernama Nick Wilde berkongsi satu ilmu yang mampu menjadikan teknik yang amat berguna untuk kita menjawab pertanyaan orang lain dengan lebih meyakinkan pendengar.

1. Judy Hopps merasa kurang yakin beliau dapat menjawab soalan yang bakal diajukan pihak media.

2. Nick Wilde memberitahu asas kepada bagaimana hendak menjawab soalan pihak media.

3. Asasnya "Nak kelihatan bijak? Jawab soalan mereka dengan soalan kita sendiri.."

Maksudnya di sini, jangan terus menjawab. Persoal balik tuan punya soalan dengan soalan kita pula. Menjawab terus akan membuatkan kita jadi defensif dan penanya berada dalam kedudukan ofensif. Dengan bertanya, kita meletakkan diri kita dalam kedudukan menyerang.

5. Dalam adegan tersebut, soalan yang dijangkakan adalah "apa yang boleh dikongsikan berkenaan dengan kes polis tersebut?"

Kebolehan untuk mengagak apa yang akan diajukan kepada kita adalah asas yang kita perlu ada, kerana ini akan memberikan kita peluang untuk menyiapkan soalan yang akan ditanya balik sesegera mungkin.6. Dah ditanya, bertanya semula kepada tukang tanya

Nampak permainan kata di situ. Dengan mewujudkan elemen "tough case" atau tahap kesukaran yang langsung tidak disebut tuan punya soalan, pendengar akan memfokuskan isu mereka kepada kesukaran yang dihadapi oleh Judy Hopps dalam menyelesaikan kes tersebut dan dia tidak perlu lagi menerangkan apa-apa perkara lain yang sepatutnya diterangkan, berdasarkan soalan sebenar.7. Akhirnya, jawab soalan yang kita tanya untuk menjawab soalan mereka

Kita ulang balik dalam bentuk perkataan, pertama sekali yang patut dilakukan adalah guna teknik "jawab soalan dengan soalan" untuk mengalihkan perhatian daripada isu sebenar. Kemudian, jawab sendiri soalan kita dengan jawapan kita. Oleh kerana soalan itu datang dari kita, ini membantu kita untuk melindungi apa saja maklumat yang kita tak ada, tak pasti atau tak mahu kongsikan.

Apabila dilihat semula, kita tak menjawab pun soalan yang ditanya, kita hanya menjawab soalan kita sendiri tetapi selalunya, ramai orang akan berpuas hati dengan jawapan yang kita berikan. Tak percaya, cubalah. Teknik ini sebenarnya banyak digunakan oleh ahli politik, pegawai-pegawai berjawatan dan juga pahlawan-pahlawan papan kekunci dalam internet untuk membuktikan secara halus, mereka pandai dan anda harus iktiraf kepandaian mereka.

Aku menulis benda ni kerana dengan mengetahui bila perkara ini berlaku, anda akan dapat mengenalpasti siapa yang jujur dan siapa yang cuba mengelat dalam menjawab sebarang pertanyaan. Mungkin juga ia dapat membantu anda "menjawab" soalan yang mungkin anda tak mahu jawab.


Tanda Dan Ciri-Ciri Individu Itu Adalah Seorang Yang Narsis (Narsisistik)

Sejak trend selfie menular di kalangan pengguna Internet, banyak kali kita dengar perkataan narsis atau narsisistik digunakan. Tapi apa maksud perkataan ini sebenarnya?

Menurut Dewan Bahasa dan Pustaka, narcissism atau narsisisme bermakna perihal atau keadaan terlalu memuja atau mengagumi diri sendiri.

Sebenarnya telah ramai pakar psikologi seluruh dunia yang membuat kajian meluas tentang perihal narsisistik ini. Jika anda fikir bahawa ia hanyalah sejenis personaliti biasa, anda sebenarnya silap. Narsisistik sebenarnya merupakan masalah serius yang mempunyai ciri spesifik yang telah dikaji dan dikategorikan oleh pakar-pakar psikologi ini. Lagipun, anda perlu faham bahawa 'mempunyai harga diri' amat berbeza dengan 'terlalu asyik dengan diri sendiri.'

Secara umumnya, narsisisme merupakan keadaan minda yang membuatkan seseorang individu berasa bahawa kewujudan mereka adalah lebih penting dan berharga daripada orang lain.

Grandiose Narcissism mempunyai tanda-tanda klasik yang dikaitkan dengan narsisisme. Ini termasuklah sikap ekstrovert, terdesak mahukan perhatian dan kecenderungan untuk menjadi dominan dalam apa-apa perhubungan. Seseorang yang mengalami Grandiose Narcissism lebih cenderung untuk memilih kerjaya yang mempunyai kuasa seperti ahli politik dan selebriti.

Tapi ini bukanlah bermakna kesemua ahli politik dan selebriti itu narsisistik. Namun, seorang yang narsisistik berkemungkinan besar akan memilih kerjaya dalam bidang seperti ini untuk memiliki status tinggi dan mendapat perhatian daripada semua orang, termasuklah mereka yang tidak dikenali.

Vulnerable Narcissism pula adalah berbeza dengan Grandiose Narcissism. Mereka yang mempunyai narsisisme jenis ini adalah lebih pendiam dan tidak banyak bercakap. Namun, mereka ini adalah manusia yang jatuh dalam kategori 'diam-diam ubi berisi'. Amat mudah berasa terhina sekiranya ada pihak yang membangkang pandangan mereka. Orang yang mengalami narsisisme jenis ini juga sukar untuk bertahan dalam perhubungan yang sihat kerana mereka sentiasa mengharapkan kesempurnaan daripada pasangan.

Kedua-dua jenis narsisisme mempunyai kesan negatif terhadap kehidupan seseorang. Seseorang dengan grandiose narcissism cenderung untuk membuat keputusan yang lebih berisiko dan berbahaya namun kurang rasa belas kasihan pada orang lain. Manakala individu dengan vulnerable narcissism pula kebiasaannya tidak setia dalam perhubungan kerana mereka sering merasakan mereka berhak untuk mendapat pasangan yang lebih baik.

Anda jangan keliru pula sifat narsisisme yang biasa dilihat setiap hari dengan 'penyakit' ini. 'Penyakit' kecelaruan personaliti narsisistik ini hanya terjadi kepada 1-2% sahaja daripada populasi dunia. Ia juga terjadi kepada lebih ramai lelaki dewasa berbanding wanita.

Menurut Manual Diagnostik dan Statistik edisi kelima Persatuan Psikiatrik Amerika, berikut merupakan ciri-ciri kecelaruan personaliti narsisistik:

Pelbagai kajian telah dibuat untuk mengenalpasti punca terjadinya sifat narsisisme ini. Faktor genetik juga telah dikaji dengan meneliti kejadian kecelaruan ini dalam pasangan kembar.

Walaupun faktor genetik sedikit sebanyak mempengaruhi berlakunya penyakit ini, namun didikan dan asuhan ibu bapa sebenarnya merupakan salah satu punca ia terjadi. Jika ibu bapa membesarkan anak-anak dengan penuh pujian dan pujaan sepanjang kehidupan mereka, anak-anak ini akan lebih cenderung untuk mendapat narsisisme grandiose.

Begitu juga sebaliknya, jika ibu bapa bersikap dingin dan tidak beremosi langsung terhadap anak-anak, mereka berkemungkinan mendapat vulnerable narcissism.

Selain didikan ibu bapa, budaya masyarakat juga memainkan peranan penting dalam mewujudkan manusia narsisistik ini. Masyarakat yang mementingkan keindividuan berbanding dinamik kelompok mungkin banyak menghasilkan individu yang narsisistik.

Sebagai contoh, di Amerika Syarikat, bilangan pesakit yang mengalami kecelaruan personaliti narsisistik semakin meningkat sejak tahun 1970. Ini berbeza dengan tahun 60-an di mana masyarakat masih mengamalkan kehidupan berkomuniti yang tidak mementingkan diri sendiri.

Banyak kajian psikologi yang cuba meneroka kaitan peningkatan narsisistik dengan penggunaan media sosial. Walaupun nampak seperti ia mempunyai hubung kait yang rapat, namun belum masih ada fakta sahih yang membuktikan dakwaan ini. Media sosial sebenarnya hanyalah platform paling mudah yang memberikan peluang pada kesemua manusia narsisistik ini untuk menonjolkan diri pada dunia.

Narsisisme ini merupakan satu 'wabak' yang memakan diri dari dalam dan pada masa yang sama membuatkan orang sekeliling merana. Ia masih boleh diubati dengan rawatan psikoterapi namun mungkin agak sukar kerana sifat individu narsisistik yang bencikan kritikan ke atas diri mereka.

Kesimpulannya, jangan perasan sangat. Bawa-bawalah bertenang, tarik nafas dan cuba sekali-sekala selami serta fikirkan perasaan orang sekeliling anda.


5 perkara yang menjadi punca penceraian dan perpisahan

Semua pasangan pun ada masalah. Takkan ada pun pasangan dalam dunia ini yang sentiasa gembira, bergelak ketawa selama dua puluh empat jam. Mesti ada turun naik kerana itulah lumrah kehidupan. Kunci kebahagiaan bukan terletak pada tempoh berada dalam perhubungan kerana ketahuilah, berkahwin selama 30 tahun pun tidak bermakna pasangan itu bahagia. Sebaliknya, kebahagiaan sebenar terletak pada cara menangani masalah bersama-sama dan cara memahami pasangan masing-masing.

Ini 5 perkara yang anda perlu elakkan semasa dalam apa-apa perhubungan sekalipun:

Apabila kita sering menilai pasangan, kita akan sentiasa melihat kekurangan berbanding kebaikan. Kemudian kita secara automatik akan menyalahkan sikap peribadi mereka.

Kenali pasangan anda dengan lebih mendalam dan elakkan perangai cepat melenting. Perlu diingatkan bahawa anda berdua dibesarkan daripada dua keluarga berlainan dan dalam suasana yang berbeza. Jadi, mungkin ada benda yang pasangan buat tapi tak berapa kena dengan cara anda. Maka, cuba luangkan lebih banyak masa bersama dan perhatikan dahulu pasangan sebelum terus menilai keburukannya.

Adakah anda sering melatah apabila dikritik? Ataupun anda seorang yang suka mengeluh dan sukar mendengar pendapat orang lain? Ini adalah salah satu punca mengapa banyak pasangan gagal dalam perhubungan. Apabila pasangan memberi nasihat atau pandangan, anda merasakan dia acah-acah pandai. "Eleh, bajet pak imam la tu. Pergi la tengok cermin sikit," kata anda. Anda mudah betul terasa dan terlalu sensitif apabila mendengar kata-kata pasangan.

Sebelum lebih melarat, anda perlu belajar mengawal diri dan menerima segala kritikan membina itu dengan hati yang terbuka. Kritikan selalunya diberikan bukan untuk menyerang diri anda sebagai seorang insan tapi lebih kepada sikap anda. Jadilah pendengar yang baik, terima dahulu segala kritikan kemudian ajak pasangan berbincang secara tenang sambil berfikiran lapang.

Apabila anda berjaya membuang sikap terlalu mempertahankan diri ini dan mula menerima kritikan dengan positif, insya Allah anda mampu membina perhubungan yang lebih sihat bersama-sama till jannah.

Ini pun salah satu masalah besar perhubungan zaman sekarang. Sudah menjadi tabiat orang kita suka nak 'up' diri sendiri sampai lupa orang sekeliling. Kadang-kadang kita tak sedar bahawa orang lain boleh terasa bila kita membangga diri. Walaupun anda kata tak ada niat langsung nak riak, namun ia mungkin melukakan hati pasangan.

Ayat mudah seperti "Kenapa tiba-tiba jerawat awak banyak sangat ni Peah?" mungkin boleh membuatkan pasangan berasa kecil hati dan down selama seminggu. Mungkin Peah sebenarnya terlalu stress dengan anda sehingga menyebabkan banyak jerawat yang timbul, siapa tahu?

Cubalah pandang pasangan masing-masing sebagai hero atau heroin dalam hidup. Jadilah peminat no. 1 mereka dan sentiasa kagumi kualiti peribadi mereka. Percayalah, hubungan anda akan sentiasa sihat untuk jangka masa yang panjang ke akhir hayat.

Apabila ada sesuatu isu timbul, anda mula merajuk secara ekstrim. Anda sekat pasangan dari segenap ruang. Anda tak balas mesej, tak jawab panggilan dan anda buat seolah-olah dia tak wujud. Yang ini selalunya perempuanlah buat, konon nak suruh lelaki teka apa benda yang buat dia marah sangat. Kemudian nak suruh lelaki datang pujuk.

Ingat drama Korea ke? Tak semua pasangan romantik, sangat mengambil berat dan terlalu memahami macam dalam drama. Orang lelaki pula tak ada kuasa magik boleh main teka-teka atau baca fikiran anda. Kalau rajuk semakin melarat, mereka pula yang akan fikir anda ni seolah-olah tak hiraukan mereka.

Daripada biar keadaan dingin macam tu, apa kata belajar berkomunikasi secara efektif. Tanya baik-baik dan cuba selesaikan masalah bersama-sama. Apabila anda menutup ruang untuk berkomunikasi, anda akan mewujudkan jurang yang lebih besar.

Kalau tak mahu bercakap, cuba tulis segala luahan rasa di atas kertas dan berikan pada pasangan. Elakkan menghantar Whatsapp kerana jika dia tersilap baca intonasi, buruk padahnya!

Anda sering merungut tentang pasangan dan anda lebih fokus kepada benda-benda buruk sahaja. Lepas tu mulalah membanding-bandingkan pasangan dengan orang lain. Kenapa orang lain boleh macam ni, kenapa pasangan tak macam tu.

Tahukah anda fikiran negatif begini akan membuatkan anda sentiasa berasa geram dan cemburu? Lama-lama nanti hati anda yang akan jadi hitam. Apa kata belajar bersyukur. Mungkin duit simpanan pasangan tak banyak, tapi hati dia baik. Mungkin dia tak berapa pandai berfesyen, tapi dia pandai memasak. Fokus kepada perkara positif dalam diri pasangan yang membuatkan anda bahagia.

Bina kebahagiaan dari situ dan lama-kelamaan semua perkara negatif tu akan menjadi kecil dan remeh. Cuba ajak pasangan berborak tentang masa depan, fikirkan apa yang boleh dicapai bersama.

Kata kunci di sini ialah komunikasi dan sentiasa berbual dengan pasangan. Zaman teknologi ini memang semakin canggih dengan kewujudan pelbagai saluran komunikasi tapi gunakanlah berpada-pada. Tiada guna kalau anda duduk dalam bilik yang sama, sebaliknya hantar Whatsapp kepada pasangan untuk 'berkomunikasi.'


Kenapa Wikileaks suka dedah rahsia sulit kerajaan?

Tidak dinafikan bahawa media memainkan peranan penting dalam kehidupan moden pada hari ini dan masyarakat sering mencari berita dan maklumat melalui televisyen, telefon, tablet dan komputer. Walaupun terdapat berbilion bilangan laman web dan pelbagai maklumat dilimpahkan dalam Internet, sebenarnya masih banyak maklumat yang perlu dirahsiakan daripada orang awam.

Wikileaks adalah satu kumpulan media yang ditubuhkan untuk membongkarkan rahsia sulit dan dokumen terbatas daripada pelbagai kerajaan dalam usaha untuk meningkatkan ketelusan dan mendedahkan tingkah laku korup di sebalik tabir. Ramai pihak yang berang dengan pendedahan ini dan semua mata kemudian tertumpu pada seorang lelaki bernama Julian Assange.

Pada Disember 2006, Wikileaks mula diperkenalkan dengan memaparkan dokumen berkaitan pembunuhan pegawai-pegawai kerajaan atas arahan Sheikh Hassan Dahir Aweys, seorang ahli politik Somalia. Siaran dokumen itu dikendalikan oleh Julian Assange, seorang pengatur cara komputer dan wartawan dari Australia.

Pada tahun 2010, Assange sepatutnya dihantar ke Sweden atas satu tuduhan serangan seksual namun menyerah diri kepada pihak polis di London. Setelah dibebaskan dengan ikat jamin, dia telah mendapatkan perlindungan di kedutaan Ecuador di sana pada Ogos 2012 walaupun waran tangkap telah dikeluarkan.

Sekiranya Assange melangkah keluar dari kedutaan itu, dia akan terus dihantar ke Sweden untuk menghadapi tuduhan di sana. Assange sehingga kini telah 'terkurung' di dalam bangunan kedutaan Ecuador di Knightsbridge, London itu selama lebih dari 4 tahun.

Ketika musim pilihanraya presiden Ecuador pada bulan Mac 2017, kedudukan Assange tergugat kerana calon parti pembangkang iaitu Guillermo Lasso telah berjanji bahawa status pelariannya akan ditarik balik sekiranya Lasso menang. Namun, nasib menyebelahi Assange kerana calon yang menyokongnya iaitu Lenin Moreno telah menang pilihanraya tersebut dan menjadi presiden.

Assange sering menegaskan bahawa dia sebenarnya bukanlah takut dengan tuduhan merogol yang bakal dihadapi di Sweden. Dia sebenarnya melarikan diri kerana tidak mahu pihak Amerika Syarikat pula menahannya ekoran pendedahan pelbagai rahsia sulit ketenteraan kerajaan itu. Dan atas dasar ini jugalah kerajaan Ecuador memberikan perlindungan kepada Assange.

Dokumen pertama pada tahun 2006 itu telah menjadi titik permulaan Wikileaks. Namun, Wikileaks mula dikenali sejak tahun 2010 apabila mendedahkan beberapa siri dokumen ketenteraan Amerika Syarikat berkaitan serangan di Afghanistan dan Iraq. Sejak itu, semakin banyak dokumen yang didedahkan oleh Wikileaks. Kebanyakan maklumat sulit ini datang daripada tukang adu (whistleblower) dalam badan kerajaan atau badan korporat.

Pada asalnya, Wikileaks dibuka kepada semua orang awam untuk menyumbangkan maklumat dan menulis tetapi lama-kelamaan laman ini mula memilih barisan panel yang kini hanya terdiri daripada kumpulan penentang, wartawan, pakar teknologi dan pemimpin parti progresif. Dikhabarkan terdapat lebih daripada seribu orang sukarelawan yang bekerja dengan Wikileaks. Mereka diuruskan oleh 9 orang penasihat yang tidak dapat dipastikan identiti sebenar kerana kesemua suspek menidakkan penglibatan mereka dengan Wikileaks.

Walaupun matlamat Wikileaks adalah untuk mendedahkan kebenaran dan menggalakkan ketelusan, namun yang ironiknya, pengasas dan setiap orang yang menjadi tulang belakang Wikileaks bekerja di dalam kesamaran. Ini disebabkan pendedahan maklumat sulit kerajaan mungkin boleh menyebabkan mereka ditangkap atau nyawa mereka diragut. Oleh sebab itu, Wikileaks sentiasa menggunakan anonim dan berusaha untuk melindungi identiti setiap pemberi maklumat.

Sebenarnya dah banyak pembongkaran Wikileaks yang menggoncang negara dan dunia. Pendedahan besar pertama adalah berkenaan rahsia ketenteraan Amerika Syarikat yang didedahkan oleh tukang adu bernama Chelsea Manning yang menceritakan tentang dasar luar negeri pihak Amerika sehingga menyebabkan kematian semasa konflik berlangsung. Video mengandungi imej ngeri dan keganasan peperangan yang dikongsi melalui pendedahan itu juga telah menjadi buah mulut semua netizen ketika itu.

Kemudian Wikileaks menyambung perjuangan dengan mendedahkan maklumat berkaitan Guantanamo Bay, pembunuhan di luar bidang kehakiman di Kenya, jenayah perbankan dan juga korupsi keagamaan. Pendedahan demi pendedahan dibuat sehingga Assange menjadi sasaran ramai ahli politik dan pemimpin dunia. Walau bagaimanapun, ramai juga orang yang mengangkat Assange sebagai seorang hero kerana menegakkan kebenaran.

Semasa kempen pilihanraya presiden US yang terbaru, Wikileaks juga ada membongkarkan ribuan e-mel Hilary Clinton yang dikatakan mungkin menjadi salah satu punca kekalahannya kepada Donald Trump. Besar kan pengaruh Wikileaks?

Malaysia juga pernah digemparkan dengan pembongkaran akuan berkanun oleh Raja Petra berkenaan pembunuhan Altantuya Shaariibuu, pengakuan pemimpin Barisan Pembebasan Kebangsaan Moro (MNLF), Nur Misuari yang ingin menakluk Sabah dan juga skandal PKFZ. Sejauh mana kebenaran dan kesahihan kesemua maklumat ini, tiada siapa yang pasti.

Perdebatan tentang peranan Wikileaks juga akan sentiasa hangat diperkatakan. Ada yang menyokong, ada yang membenci. Sebagai pembaca dan netizen yang bijak, anda buatlah kajian dan nilai sendiri.


10 Tempat Tarikan Pelancong Paling Bahaya Di Dunia

Siapa tak suka pergi melancong? Tipu lah kan kalau tak suka. Semua orang suka. Melancong sedikit sebanyak boleh mengurangkan tekanan dalam diri kita, kerana ia dapat menenangkan fikiran kita.Terdapat beberapa jenis tempat pelancongan, mengikut citarasa masing-masing.

Ada yang sukakan pantai, boleh pergi ke Pulau Langkawi atau Boracay. Bagi yang sukakan gunung-ganang, mereka boleh pergi ke Gunung Kinabalu, atau nak lagi ekstrem boleh ke Gunung Everest. Bagi yang suka melancong sambil membeli belah pula boleh ke Paris atau London, mahupun Amerika Syarikat.

Namun, bagi mereka yang sukakan cabaran dan, mungkin pelik, tapi ada di kalangan kita, yang sukakan bahaya, ke mana mereka hendak pergi? Iluminasi.com ingin berkongsi 11 tempat tarikan pelancong yang paling berbahaya di dunia sesuai bagi mereka yang sukakan tempat perlancongan yang mempunyai unsur-unsur cabaran dan bahaya.

Jika bumi ini diibaratkan seperti rumah anda, maka Death Valley ini ibaratkan ketuhar yang sangat panas di dapur anda. Lembah yang sangat menakjubkan ini memegang rekod tempat yang mempunyai suhu tertinggi yang pernah direkodkan dalam dunia, iaitu 56.7 darjah celcius.

Tak kiralah betapa kental dan cekalnya anda, cahaya matahari dan haba yang panas di Death Valley, akan membuatkan anda berasa dahaga dengan sangat cepat. Tanpa air, anda hanya boleh hidup di sini selama 14 jam sahaja.

Suhu yang membakar di Gurun Danakil, sama seperti Death Valley, mencecah 50 darjah celsius, banyak gunung berapi yang aktif, geiser (air pancut) yang mengeluarkan gas-gas toksik, membuatkan tempat ini sangat berbahaya. Tak dapat nak dibayangkan apa lagi yang lebih brutal daripada gurun di Afrika ini.

Kebanyakan orang mungkin akan mengkategorikan tempat ini sebagai "neraka dunia", namun ia masih mempunyai ciri-ciri tarikan, bagi mereka yang sukakan pengembaraan yang penuh cabaran, dari serata dunia. Tapi ingat anda tidak dibernarkan untuk melawat Gurun Danakil bersendirian, tanpa pembantu berpengalaman.

Kemuncak Gunung Washington ini memegang rekod angin yang paling laju pernah direkodkan di atas muka bumi. Rekod terlaju yang pernah dicatat di sini adalah 327 kilometer per jam. Namun, angin yang bertiup kencang bukan lah satu-satunya ancaman di sini, suhunya juga boleh jatuh serendah -40 darjah celsius.

Juga, runtuhan salji yang kerap dan berterusan membuatkan gunung ini tempat yang sangat berbahaya. Walaupun dengan ketinggian sederhana 1,917 meter, Gunung Washington dikira sebagai antara puncak yang paling bahaya. Tahap tekanan dan bahaya kepada tubuh badan manusia yang dialami di sini, boleh dibandingkan dengan apa yang mereka alami di kemuncak Gunung Everest.

Ia merupakan gunung berapi yang aktif, terletak di pulau Indonesia di Sumatera. Letusan kerap kali berlaku disitu, yang membuatkan beribu-ribu penduduk di kawasan berdekatan hilang tempat tinggal mereka. Bandar-bandar dan kampung berdekatan telah diselaputi sepenuhnya oleh lava dan asap tebal beberapa kali pada tahun 2010, 2013, 2014 dan 2015.

Letusan terbaru berlaku pada 27 Februari 2016. Letusan tersebut mengeluarkan gas volkanik yang sangat tebal, batu-batu dan asap setinggi 2,500 meter. Dan tiada siapa akan tahu apa yang berlaku keesokan hari.

Tersembunyi di sebalik kawasan pantai di Brazil, pulau ini dikenali secara meluas sebagai tempat paling berbahaya di dunia. Sebab disebalik ini adalah sangat mudah, tempat ini dipenuhi oleh salah satu ular yang paling berbisa di dunia, iaitu ular Bothrops. Saintis menganggarkan terdapat 5 ekor ular di setiap 1 meter persegi pulau ini.

Terdapat beberapa cerita mengenai mereka yang berjaya ditumpaskan oleh ular berbisa tersebut dengan sekelip mata. Salah satu ceritanya adalah penjaga rumah api dipatuk ular dan mati serta-merta. Sejak kejadian itu, rumah api di pulau ular ini telah dikawal secara automatik, dan kerajaan Brazil telah mengharamkan pelawat atau pelancong untuk menjejakkan kaki mereka di situ.

Sekali pandang, tempat ini kelihatan tersangat indah, namun realitinya, ia sangatlah berbahaya. Kenapa? Kerana ia adalah tempat dan rumah bagi tumbuhan yang paling beracun dan agresif di dunia. Jika berlaku sentuhan antara manusia dengan tumbuhan yang tumbuh di sini boleh menyebabkan kegatalan, ruam dan pening-pening. Jika tangan terhiris atau terluka disebabkan tumbuhan-tumbuhan di sini, ia boleh dijangkiti dengan parasit tropika.

Semenanjung Kamchatkan, jauh di tumur Russia, juga mempunyai 'lembah kematian' sendiri. Ia terletak tidak jauh dari Lembah Geiser yang terkenal. Gas toksik yang mempunyai kepekatan yang tinggi dijumpi di kawasan ini membuatkan ia sebagai ancaman bahaya kepada tumbuhan dan haiwan yang mati dengan cepat. Manusia pula menjadi tidak sihat dan demam, pening serta kesejukan.

Kalau anda tersesat di sini, anda pasti menyukainya, kerana keindahannya yang sangat menakjubkan. Namun, Bikini Atoll adalah rumah bagi banyak program menguji bahan nuklear yang telah menukarkan tempat ini menjadi sebuah tempat pembuangan bahan radioaktif. Penduduk-penduduk di sini dipaksa meninggalkan rumah mereka, dan sehingga kini tempat ini masih kekal berbahaya kepada makhluk hidup. Tahap radiasi yang luar biasa yang direkodkan di sini boleh mengakibatkan barah.

Di Elephant Kindom, Thailand, di sebuah taman buaya, pemiliknya membina ruang rakit separa tertutup untuk pengunjung merasai pengalaman melawat dan memberi makan kepada buaya. Rakit ini diperbuat daripada kayu nipis yang diimbangi oleh tong-tong plastik dan mempunyai jaring di separuh daripada kawasan rakit itu, serta mempunyai bumbung. Pelawat boleh masuk ke dalam kandang tersebut dan diberi joran untun memberi makan kepada buaya-buaya di situ.

Mereka menggunakan daging atau cebisan ayam yang diletakkan pada tali joran. Reptilia itu akan melompat keluar daripada air untuk makan makanan yang diberikan. Terdapat juga pelancong yang menyakat buaya-buaya di situ dengan mengacah memberikan daging betul-betul di hadapan buaya dan menarik daging tersebut apabila buaya-buaya itu cuba mendapatkan daging tersebut.

Ia kelihatan seperti tempat di luar dari bumi, mungkin di planet lain. Namun gambar yang mistik ini sebenrnya adalah gambar yang di ambil di Tasik Natron di Tanzania. Kerak garam yang beralkali di permukaan tasik ini adalah sangat berbahaya sehinggakan boleh membawa maut kepada hidupan jika berlaku sentuhan dengannya. Oleh sebab yang sangat jelas, berenang di sini adalah dilarang sama sekali, dan bau hidrogen sulfida yang sangat kuat yang datang daripada tasik ini tidak lagi akan membuatkan anda mengagumi tempat yang cantik ini.


Sejarah WWE Yang Memonopoli Industri Gusti Profesional Dunia

Sukan gusti merupakan hiburan kepada masyarakat di Amerika sejak 1920 an lagi. Hujung minggu ialah saat yang paling dinantikan untuk menyaksikan perlawanan gusti live dihadapan mereka.

Ada yang meminati ahli gusti sehingga dijadikan idola. Ada juga yang menjadikan sukan ini sebagai landasan untuk bertaruh wang sesama mereka.

Oleh sebab itu, sukan ini telah merebak ke beberapa buah negeri di sekitar utara Amerika. Melihat kepada keuntungan yang boleh diraih, maka wujudlah beberapa syarikat penganjur yang mempromosikan sukan gusti di setiap kawasan mereka.

Mereka menggunakan territory system di mana ahli gusti hanya berlawan dikawasan bawah naungan syarikat tempatan sahaja. Ditambah pula, hanya 3 stesyen televisyen yang ada pada masa itu, membuatkan sukan ini lebih menjadi tumpuan masyarakat berbanding menonton televisyen.

Dianggarkan sehingga 30 ke 40 syarikat penganjur yang terdapat di seluruh Amerika pada satu-satu masa.

Setiap territory melahirkan bintang gusti yang menjadi kegilaan masyarakat kerana aksi mereka yang menakjubkan setiap minggu, adegan ganas dan kostum yang menarik. Antara bintang gusti yang dilahirkan ialah Hulk Hogan dari American Wrestling Association (AWA), Bret Hart dari Stampede Wrestling (SW), dan Ric Flair dari Mid Antlantic Championship Wrestling (MACP).

Tidak lama selepas itu, semua syarikat penganjur dari seluruh Amerika bersepakat menubuhkan satu badan yang dikenali sebagai The National Wrestling Alliance (NWA), dimana setiap juara dari setiap territory akan berentap di pentas yang paling prestij untuk merebut gelaran World Champion. Gelaran itu jatuh kepada seorang ahli gusti dari utara Amerika, iaitu Buddy Rogers.

Pada 1963, beberapa buah syarikat penganjur dari utara Amerika telah keluar dari NWA lalu menubuhkan sebuah lagi syarikat bersekutu yang dikenali sebagai World Wide Wrestling Federation (WWWF) milik seorang ahli perniagaan Vince McMahon Sr. Tujuan mereka ialah untuk bersaing dengan NWA. Pada perlawanan pertama mereka, WWWF yang diwakili oleh Bruno Sammartino telah berjawa menewaskan Buddy Rogers dari NWA lalu menyandang gelaran world champion.

Pada tahun 1982, Vincent Sr. telah menjual seluruh saham syarikat kepada anak lelakinya, Vince Jr.. Vince Jr. mempunyai visi yang lebih besar berbanding ayahnya. Dia berpendapat, dengan mengetengahkan sukan gusti ke saluran televisyen, ia tidak lagi menjadi sukan popular diantara negeri sahaja, malah ke seluruh dunia.

Vincent telah menjenamakan semula WWWF kepada World Wrestling Federation(WWF). Pada tahun yang sama, Vincent Jr. telah mngikat kontrak dengan Hulk Hogan sebagai duta kepada WWF. Dia juga telah melaburkan duit untuk mengkomersialkan WWF kedalam stesen televisyen tempatan, USA Network. Dia pergi ke setiap territory lalu menandatangani seorang demi seorang lalu mengetengahkan mereka di kaca tv.

Tindakan Vince Jr. dikecam beberapa syarikat penganjur dan juga ahli gusti. Mereka menyifatkan Vincent Jr. telah merosakkan nature dalam industri gusti tempatan kerana semua adalah mengenai bisnes, tiada lagi bintang baru dilahirkan.

Namun Vince Jr. menjanjikan habuan yang lumayan kepada semua pihak dalam industri. Dia turut menyediakan kemudahan yang sangat selesa kepada ahli gusti dan penonton, serta liputan meluas ke seluruh Amerika.

Beberapa tahun selepas itu, muncul sebuah syarikat penganjur yang mempunyai visi yang sama dengan WWF, iaitu World Championship Wrestling(WCW) milik seorang ahli perniagaan dari Ohio, Ted Turner. Maka pada 1990, WWF dan WCW bersaing sesama mereka selama sedekad.

Persaingan antara kedua syarikat ini tampak jelas apabila kedua-duanya menyiarkan rancangan mereka pada setiap Isnin malam. Penonton boleh memilih untuk menonton samada WWF: Monday Night Raw ataupun WCW: Monday Nitro.

Sedekad lamanya, WWF telah mendominasi jumlah penonton lalu menang dalam persaingan lalu menjenamakan semula kepada World Wrestling Entertainment(WWE). Vince McMahon telah membeli WCW dengan harga 4.2juta usd, lalu menjenamakan segalanya dibawah WWE.

Sehingga 2016, keuntungan WWE sudah mencecah 1 billion usd dan sekaligus menjadikan Vince Mcmahon sebagai taikun industri gusti profesional di dunia. Visi dan keyakinan yang ada pada Vince Jr. patut dicontohi oleh kita.

Peka pada setiap peluang yang terhidang, kerana jika anda mulakan dulu, andalah yang akan berjaya. Yang pasti, WWF ini adalah hiburan kepada anda yang lahir pada 90 an, mana tidaknya, terpengaruh adegan bintang gusti dan setiap trademark skill mereka yang tersendiri.

Penulis amat meminati Kane, kerana gaya bertopeng dan trademarknya "chokeslam".


3 Bahan Toksik yang Terdapat di dalam Makanan Anda

Minda yang sihat merupakan anugerah yang tidak ternilai yang dimiliki oleh setiap manusia. Mindalah yang memberi kewarasan berfikir dan bertindak yang membantu manusia untuk hidup lebih lama dan membuat keputusan. Namun disebabkan bahan kimia buatan manusia, minda yang sihat akan terjejas kerana risiko untuk otak manusia tidak berfungsi seperti yang dikehendaki sentiasa wujud. Dan bahan-bahan kimia ini selalunya terdapat di dalam makanan atau minuman harian kita ataupun pada bahan-bahan yang digunakan setiap hari.

Dibawah ini terdapat beberapa toksik yang merbahaya untuk fungsi otak atau minda yang kebiasaanya digunakan setiap hari.

Fluorida selalunya terdapat pada ubat gigi yang digunakan dan terdapat juga pada air minuman. Menurut kajian "The Fluoride Action Network(FAN)", fluorida dikaitkan dengan tahap IQ yang rendah, walaupun dengan kuantiti sedikit seperti yang terdapat pada air minuman. Menurut FAN lagi, terdapat 34 kajian yang mengaitkan tahap IQ rendah ini, yang menguatkan lagi kajian FAN ini tentang tahap IQ manusia boleh terjejas dengan penggunaan fluorida. Terdapat juga kajian lain yang mengaitkan fluorida dengan kemerosotan ingatan, kerosakan otak kandungan atau fetus  dan juga perubahan fungsi tindakan otak.

Satu kajian oleh UNICEF menunjukkan tahap IQ seseorang manusia boleh menurun dengan hanya 0.88mg/l fluorida.

Salah satu cara bagi menghilangkan fluorida adalah dengan memasang penapis air yang berkualiti tinggi yang mempunyai fungsi penapis fluorida.

Pemanis tiruan tercipta kerana terdapatnya permintaan untuk zero-calorie bagi produk pemanis. Ia dijumpai di dalam air bikarbonat, yogurt, gula-gula getah, sos masakan dan kebanyakan produk sugar-free.

Aspartame adalah kombinasi beberapa bahan kimia seperti asid aspartik, methanol dan phenylalanine dan saintis meletakkan bahan-bahan ini dalam kategori toksik. Apabila Aspartame ini diurai di dalam tubuh manusia, ia akan menghasilkan sebatian kimia yang boleh menyebabkan kanser otak.

Terdapat beberapa simptom yang telah direkodkan disebabkan penggunaan aspartame antaranya kebimbangan melampau, masalah pertuturan, depresi atau stress dan juga migrain.

Masyarakat dinasihatkan agar mengelakkan penggunaan pemanis tiruan dengan sentiasa memeriksa bahan-bahan kandungan setiap barang yang dibeli.

MSG adalah sebatian kimia berasaskan garam yang ditambah di dalam makanan untuk menaikkan perasa makanan. Ia digunakan pertama kali di dalam kem tentera bagi menambah rasa makanan namun telah dibawa kedalam industri makanan.

Dr.Blaylock, seorang pakar bedah neuron dan mempunyai pengalaman di dalam excitotoxins seperti MSG, telah menjumpai kesan buruk tersembunyi kepada otak yang jika digunakan secara berpanjangan boleh menyebabkan penyakit Alzheimer, Parkinson dan penyakit lain yabg berkait dengan otak.

Cara paling terbaik untuk mengelak penyakit tersebut adalah mengelak daripada mengambil makanan proses seperti daging burger, sosej, french fries dan sebagainya. Selain itu, dinasihatkan agar meneliti kandungan setiap produk sebelum membeli kerana sekarang ini kebanyakan produk mengandungi MSG.


Kisah Andres Escobar : Dibunuh kerana menjaringkan gol sendiri

Peristiwa pembunuhan kejam pemain pertahanan Colombia, Andres Escobar selepas dia menjaringkan gol sendiri ketika menentang pasukan tuan rumah Amerika Syarikat pada Piala Dunia 1994 merobek rasa cinta negara kepada bola sepak menjadi koyak-rabak.

Tanggal 2 July 1994, Escobar ditembak mati di kampung halamannya Madellin selepas kembali dari kejohanan terbesar di planet Bumi itu.

Negara yang dicanang oleh lagenda bola sepak dunia, Pele sebagai pasukan yang akan mebawa pulang Piala Dunia pada tahun tersebut berdasarkan kemampuan mereka meratah pasukan elit Argentina 5-0 ketika pusingan kelayakan telah diporak-perandakan oleh keganasan dan isu dadah tetapi disatukan oleh suatu permainan yang cantik. Bola sepak dan jenayah telah menjadi sesuatu yang berkait rapat.

Pengedar dadah terkenal, Pablo Escobar, tiada sebarang bentuk hubungan dengan Andres Escobar, mempunyai semangat yang kuat pada sukan ini. Beliau yang satu ketika pernah dianggap penjenayah paling kaya di dunia, melaburkan nilai yang besar daripada kekayaannya kepada pasukan bola sepak Colombia dan sanggup menerbangkan pemain bintang dunia untuk bermain dalam persahabatan di ladangnya.

Setelah dia menyerah diri pada tahun 1991 kepada pihak berkuasa, ahli pasukan kebangsaan akan melawatnya di penjara swasta yang dibinanya dalam rundingan untuk penangkapannya. Tetapi dia telah dibunuh pada 1993 dan tidak sempat melihat bencana yang menimpa pasukan kebangsaan setahun kemudian.

Pasukan yang ketika itu digelar sebagai Generasi Emas - Andres Escobar turut bersama-sama Carlos Valderrama, Faustino Asprilla, Rene Higuita dan Freddy Rincon - di mana mereka hanya kalah sekali daripada 26 perlawanan kelayakan yang membawa mereka ke kejohanan berprestij itu.

Tetapi mereka bermula buruk dengan tewas 1-3 kepada Romania dan semuanya mula serba tidak menjadi. Pasukan mereka menerima ancaman bunuh dan sesetengah daripada mereka tidak mahu meneruskan aksi di sana.

Sebaliknya mereka terus beraksi, berdepan pasukan tuan rumah pada perlawanan seterusnya. Ia mungkin satu keputusan maut kepada kes Escobar.

Pada minit ke-35, beliau yang cuba menghalang bola lintangan John Harkes secara tidak sengaja telah menyebabkan bola masuk ke gawang sendiri. Perlawanan itu berakhir dengan kekalahan 1-2, di mana secara langsung menyebabkan mereka tersingkir, keputusan yang lebih mengundang rasa tidak percaya daripada perlawanan pertama.

Mereka menang perlawanan terakhir menentang Switzerland namun masih tidak cukup untuk mereka mara ke peringkat seterusnya lalu Escobar pulang ke kampung halamannya Madellin. Ia satu keputusan yang bertentangan dengan amaran dari rakannya di bandar di mana dia sentiasa dilayan sebagai bintang.

Namun setelah beliau beredar dari rakan-rakannya di sebuah kelab malam dan semasa dia menuju ke keretanya, dia telah ditembak sebanyak enam kali dari belakang.

Escobar telah bercadang untuk mengahwini tunangnya Pamela Cascardo dan membina sebuah keluarga. Ada juga yang mengatakan beliau telah bersetuju untuk menandatangani kontrak untuk AC Milan dan berpindah ke Italy. Ramai menganggap beliau akan muncul sebagai salah seorang daripada pemain pertahanan terbaik dunia. Ketika dikebumikan di Madellin, 120,000 orang telah memenuhi jalan di sana.

Sejak 1998, Colombia tidak pernah layak ke Piala Dunia. Valderrama dan Asprilla tidak lagi mahu mewakili pasukan kebangsaan selepas peristiwa itu. Pertahanan Chonta Herrera pula mengalami trauma.

Generasi yang sememangnya diinspirasikan daripada kapten mereka, Escobar, secara tiba-tiba hilang semangat kerana pembunuhan kejam beliau. Punca kejadian masih kekal menjadi tanda tanya.

Polis Madellin ketika itu membuat spekulasi bahawa mungkin terdapat perbalahan tentang gol sendirinya. Ada yang menyatakan bahawa kes ini ada kaitan dengan kekalahan dalam pertaruhan yang besar. Manakala org lain berkata ia adalah salah satu daripada aksi keganasan yang berleluasa ketika itu.

Humberto Castro Munoz mengaku bertanggungjawab di atas pembunuha tersebut dan dihukum penjara selama 43 tahun namun hanya tinggal di sana selama 11 tahun. Dua orang bekas orang bawahan Pablo Escobar, Gallon Brothers, dibebaskan.

Sejak itu, negara ini telah membina semula, berusaha untuk membersihan nama mereka dan melakar gambar baru di poster wajah hero mereka Andres Escobar.

Seperti Burung Pheonix dalam cerita dongeng, pasukan kebangsaan mereka akhirnya muncul pada Piala Dunia terbaru di Brazil. Rakyat Colombia kembali jatuh cinta dengan bola sepak.


Tips Dan Cara Yang Betul Menggunakan Kad Insurans Perubatan

Dewasa ini, ramai yang sudah mempunyai insurans diri dan kad perubatan, yang memberikan banyak manfaat kepada kita. Terima kasih kepada agen-agen insurans yang tak pernah kenal erti penat berkongsi tentang manfaat dan kepentingan mempunyai insurans diri. Mungkin di Malaysia kesedaran mengenai insurans diri masih kurang, kerana kita masih dibantu oleh kerajaan dengan membina hospital awam dan hanya perlu membayar RM1 sebagai pesakit.

Namun, di negara luar seperti Amerika Syarikat atau Australia, insurans diri amatlah penting, kerana kos rawatan dan ubat-ubatan adalah sangat mahal. Jika berlaku sesuatu yang tidak diingini, mereka akan menanggung kos rawatan mencecah ribuan, ataupun lebih parah lagi mencecah puluhan ribu ringgit. Bagi mengelakkan kejadian seperti ini berlaku, mereka lebih berjaga-jaga, lantas membeli polisi insurans tersebut.

Juga, perlu diingatkan, walaupun anda mempunyai kad perubatan, cara penggunaannya yang betul amatlah penting bagi mengelakkan sebarang kejadian tidak diingini. Ia juga dapat memberikan anda memanfaat insurans diri ke tahap yang maksima. Barulah berbaloi anda membayar sejumlah wang setiap bulan.

Iluminasi.com ingin berkongsi tips dan cara-cara menggunakan kad perubatan yang diberikan oleh agen insurans Ku Abdul Muhaimin berdasarkan kes sebenar dan beliau mahu orang ramai mengambil tahu serba sedikit cara menggunakan kad perubatan dengan betul.

Ini perlu untuk orang yang baru membeli polisi dan terus mahu gunakan kad perubatan. Sebabnya adalah setiap penyakit mempunyai 'Waiting Period' tersendiri. Sekiranya berlaku kemalangan, anda boleh terus menggunakan kad tanpa sebarang masalah. Bagi demam dan apendik pula, selepas sebulan anda sudah boleh gunakan kad perubatan tersebut. Bagi penyakit-penyakit yang lain, anda perlu menunggu selepas 4 bulan tempoh menunggu. Oleh itu, kenalpasti terlebih dahulu apakah masalah anda. Jangan suka-suka masuk hospital swasta begitu sahaja, takut-takutnya tak dapat nak gunakan kad tersebut.

Apa jua jenis penyakit, doktor yang berada di unit kecemasan akan memeriksa dan mendiagnos penyakit anda sebelum dibenarkan untuk diterima masuk ke hospital. Ada sesetengah orang yang tersalah faham, asalkan sakit sahaja, mesti boleh masuk hospital. Bukan semua penyakit akan dapat admit. Ianya berdasarkan atas laporan dan diagnos doktor yang merawat.

Sedikit tips saya berikan, tapi jangan beritahu orang lain yang malas membaca, iaitu walaupun anda sudah ada penyakit itu sebelum ini, sewaktu di unit kecemasan amatlah perlu untuk anda katakan yang anda baru sahaja sakit. Ini ialah untuk memudahkan kerja Guarantee Letter (GL). Kalau rasa tak nak guna tips ni pun tiada salahnya, saya cuma berkongsi pengalaman menguruskan pelanggan-pelanggan saya.

Sekiranya kad tiada bersama anda, jangan risau, anda hanya perlu berikan nombor kad pengenalan dan nama syarikat takaful anda kepada kaunter pendaftaran.

Juga, ramai orang yang keliru sama ada perlu memberikan wang pendahuluan atau tidak. Mengikut pengalaman saya, walaupun anda mempunyai kad perubatan sekalipun, anda tetap perlu memberikan wang pendahuluan, dan biasanya ia berjumlah dalam lingkung ialah RM 300 - RM 500. Sediakan terlebih dahulu ya.

Proses untuk ketahui status GL mengambil masa selama 1 jam 45 minit (ini kalau menelefon servis pelanggan syarikat insurans, tetapi alhamdulillah, untuk Great Eastern Takaful, purata masa yang diperlukan adalah dalam 15 hingga 40 minit sahaja, dan dikira antara yang terpantas). Wang pendahuluan yang anda berikan itu akan diterima semula sekiranya kad perubatan anda tanpa ko-takaful

Pihak hospital perlu menghantar laporan lengkap kepada syarikat insurans. Syarikat insurans akan menganalisa kes dan memberi maklum balas berkenaan dengan status GL. Proses ini memerlukan agen untuk mempercepatkan kelulusan GL. Anda perlu menelefon pihak insurans untuk memastikan mereka telah menerima laporan dari doktor. Sekiranya semua sudah lengkap, anda hanya perlu tunggu dan rehat.

Jika ada yang tidak lengkap, ia akan memperbanyakkan kerja anda atau agen anda. Selagi laporan tidak lengkap, jangan berharap 15min hingga 40min untuk mendapat kelulusan GL. Mungkin akan mengambil masa sedikit sehingga laporan betul-betul lengkap. Kesemua laporan adalah tanggungjawab doktor dan pihak hospital. Agen anda cuma boleh bantu follow-up untuk mempercepatkan urusan laporan sahaja

Ini untuk memudahkan urusan permohonan Elaun Hospital dan sekiranya perlu buat apa-apa jenis tuntutan.

Buatlah sujud syukur kerana anda telah selamat daripada ujian penyakit dan ujian wang ringgit. Lebih banyak kita bersyukur, lebih banyak Allah S.W.T akan berikan nikmat pada kita. InsyaAllah.


Disebalik Mr. Bean, Rowan Atkinson sebenarnya seorang Wira

Siapa sangka, Rowan Atkinson, pelakon komedi yang memainkan watak "Mr. Bean" ini ialah pemegang ijazah sarjana (Master) dalam bidang kejuruteraan elektrik. Beliau adalah pemegang ijazah sarjana muda dalam bidang kejuruteraan elektrik di NewCastle University dan kemudian menyambung sarjana (master) dalam bidang yang sama di The Queen's College Oxford pada tahun 1975.

Karakter Mr. Bean adalah watak yang direka Atkinson sendiri semasa beliau di kolej. Watak lelaki dewasa berkelakuan seperti kanak-kanak itu adalah ilham daripada fizikal komedi yang dibawa oleh pelakon terkenal seperti Buster Keaton, Charlie Chaplin, dan Jaqcues Tati.

Ternyata watak yang direka sewaktu Atkinson di kolej, mendatangkan keuntungan apabila dia boleh menampung kos pembelajarannya tanpa meminta dari keluarganya. Beliau dipanggil untuk berlakon dalam rancangan tv berepisod di UK. Rancangan ini bertahan selama lima tahun dan sangat popular di UK sehingga mencapai 19 juta penonton. Selain itu, dua filem lakonan beliau yang bertajuk "Bean" dan "Mr. Bean's Holiday", telah berjaya meraih 22juta usd dan 25 juta usd. Sehingga kini jumlah pendapatan beliau dianggarkan sudah mencecah 150juta usd

Namun, pangkat dan kekayaan yang dimiliki oleh beliau, langsung tidak menjejaskan  tahap perikemanusiaan yang ada pada beliau di luar set penggambaran. Siapa sangka, watak sorang lelaki yang membuat lawak bodoh di televisyen ini pernah menyelamatkan beberapa nyawa dari kematian.

Pada 2014, Atkinson berkonvoi bersama seorang rakannya, seorang ahli perniagaan terkemuka di Amerika. Dalam perjalanan ke Tuscan, kereta McLaren F1 yang dipandu rakannya telah hilang kawalan lalu merempuh sebatang pokok besar berhampiran Pomarance, Italy. Kereta yang dipandu ahli perniagaan itu melambung dan terjatuh di tebing jalan yang agak curam.

Atkinson yang berada dibelakang rakannya itu sempat mengelak, lalu memberhentikan keretanya di bahu jalan, dengan lantas pergi menyelamatkan rakannya yang terperangkap di dalam kereta tersebut. Pihak polis memuji tindakan pantas Atkinson dan menyifatkan dia seorang yang berani. Rakannya yang tercedera dikejarkan ke hospital dan disahkan cuma mengalami cedera ringan.

Beliau sangat optimis dalam bidang permotoran terutama sportcar dan beliau gemar berkonvoi ke acara-acara automotif sekitar eropah. Turut menjadi penulis dalam beberapa majalah automotif sperti Car, Octane, Evo, dan SuperClassics dan pernah tampil dalam rancangan automotif terkenal, Top Gear.

Bunyi seperti skrip drama lakonan Mr. Bean, namun ianya realiti yang perlu anda tahu. Kejadian pada tahun 2001 ini sangat dramatik apabila Atkinson menyedari juruterbang pesawat peribadinya itu pengsan dengan tiba-tiba. Atkinson bertindak mengawal pesawat itu sendiri walaupun sebelum ini dia tidak pernah langsung tahu mengenai cara mengendali pesawat.

Dia bersama isteri dan dua lagi anaknya dalam perjalanan ke Kenya untuk bercuti selepas beliau selesai penggambaran rancangan komedi terbitan BBC, Blackadder. Ketika menyedari juruterbang pengsan, dia cuba menampar dan mencurah air ke muka juruterbang, namun tiada sebarang respon.

Atkinson dan isteri membuat keputusan mengendali mengikut kata hati mereka. Lalu pesawat ringan jenis Cessna 202 itu mula terbang rendah dan perlahan-lahan mendarat kecemasan di kawasan belukar. Semua didalam pesawat itu selamat termasuklah juruterbang. Doktor mengesahkan juruterbang itu telah mengalami dehidrasi yang membuatkan beliau tiba-tiba pengsan di pertengahan jalan.

Beliau tidak memberitahu tentang nahas tersebut kepada media, tetapi hanya memaklumkan kepada rakan-rakan terdekat sahaja. Atkinson sangat menjaga privasi keluarga dan kehidupan peribadinya. Seorang rakannya pernah ditanya oleh media mengenai kisah Atkinson, mereka menjawab " Rowan tidak mahu berbicara tentang itu."

Atas sebab minat yang mendalam terhadap supercar, Atkinson menghadiahkan dirinya sebuah kereta jenis McLaren F1 bagi meraikan kejayaannya membawa watak sebagai Mr. Bean. Kejadian yang berlaku pada 1999 itu menyaksikan kereta bernilai £640,000 yang dipandunya itu hilang kawalan laiu terlanggar belakang sebuah kereta jenis Rover Metro. Dia terselamat namun berlaku kecederaan ringan.

Tiga tahun sebelum dia menyelamatkan rakannya dalam nahas jalanraya, Atkinson telah mengalami kemalangan jalanraya, juga melibatkan kereta kesayangannya itu. Pada 2011, kereta McLaren F1 beliau telah hilang kawalan setelah melalui jalan yang licin di Northamptonshire. Sisi keretanya telah merempuh sebatang pokok di bahu jalan. Sekali lagi beliau terselamat walaupun dengan sedikit kecederaan. Namun apa yang menarik ialah kos membaiki keretanya ialah sebanyak  £910,000, menjadikan ia kos membaiki paling tinggi di British.

Ada hikmah disebalik nyawanya yang terselamat dari kecelakaan yang berlaku sejak 1999. Walaupun begitu, Rowan Atkinson pernah menyelamatkan nyawa keluarga dan rakannya. Mungkin ramai yang mengenali Atkinson sebagai seorang pelawak, namun hakikatnya sebenarnya beliau adalah seorang wira. Sifat low profile yang ada dalam dirinya perlu dicontohi kerana resmi padi itu, makin berisi, makin menunduk.


Kenapa seat kapal terbang ditempah berlebihan sehingga terpaksa halau penumpang?

Baru-baru ini dunia dikejutkan dengan berita seorang penumpang United Airlines bergelar doktor yang diheret keluar dari pesawat dengan kekerasan sehingga menimbulkan kekecohan.

Walaupun jarang ada kes seperti ini di mana syarikat penerbangan memaksa penumpang turun sehingga mengakibatkan kecederaan fizikal, tapi banyak sebenarnya kes lain di mana penumpang tidak dibenarkan menaiki pesawat sebab "flight dah overbooked."

Kalau terjadi pada anda, bengang tak? Dah buat bayaran, dah check-in, tapi tiba-tiba tak dapat sampai destinasi tepat pada waktu sehingga kacau-bilau semua rancangan anda.

Puncanya mudah sahaja, ini semua disebabkan statistik untuk memaksimakan kadar keuntungan. Overbooking atau tempah berlebihan ini merupakan suatu amalan biasa di mana syarikat menjual atau memberi tempahan melebihi kapasiti. Ini dilakukan untuk mengelakkan kerugian dari segi masa dan wang. Dalam kes syarikat penerbangan contohnya, mereka jual sebanyak 220 tiket walaupun kapasiti penumpang sebenar hanyalah 200 sahaja.

Setelah tamat proses menempah, mana-mana penumpang yang tergolong dalam 20 'tiket tambahan' ini akan dimasukkan ke dalam penerbangan berikutnya disebabkan bilangan tempat duduk yang tidak mencukupi.

Strategi perniagaan yang baik kebiasaannya akan mempunyai keuntungan maksimum dan menggunakan sumber secara optimum. Syarikat penerbangan tidak akan tahu mana-mana penumpang yang membeli tiket itu akan menaiki pesawat atau tidak. Yang mereka tahu, ada sesetengah orang memang suka janji tetapi tak akan muncul pun (sama macam membuat janji temu hospital, hotel dan restoran).

Kepincangan ini menyebabkan pesawat perlu terbang dengan banyak kerusi kosong yang amat bernilai. Oleh itu, banyak syarikat penerbangan mengambil keputusan untuk mendapat lebih keuntungan dengan menjual semula kerusi "kosong" itu. Jadi, katakanlah kapasiti tempat duduk sebuah kapal terbang ialah 200 kerusi dan 185 sahaja penumpang yang muncul, ini bermakna ada 15 lagi kerusi yang tinggal.

Syarikat penerbangan sebenarnya boleh saja menjual kerusi-kerusi ini pada penghujung waktu sebelum kapal terbang berlepas, tapi ini jarang dilakukan. Sebaliknya, mereka jual siap-siap kerusi "kosong" ini lebih awal.

Baik, berbalik kepada contoh tadi. Kita ambil andaian kesemua 15 kerusi habis dijual. Kemudian, pada hari penerbangan seramai 205 penumpang yang berdaftar masuk. Syarikat penerbangan hanya perlu melayan 5 orang sahaja penumpang yang sakit hati. JIka dibayar pampasan untuk penerbangan, hotel dan kos-kos lain untuk kelima-lima penumpang ini sekalipun, ia masih jauh berbeza dengan 'kerugian' yang mereka tanggung sekiranya pesawat terbang dengan 15 kerusi kosong.

Apa ni, kita dah bayar maksudnya kerusi tu kita punyalah. Kenapa pula nak jual dekat orang lain? Ataupun kenapa saya pula yang tak dapat kerusi?

Tapi tahukah anda, statistik menunjukkan hanya 50,000 orang yang 'geram' di seluruh dunia tetapi terdapat 200,000 orang lagi yang tak muncul-muncul untuk menaiki flight? Inilah statistik dan realiti yang digunapakai oleh majoriti syarikat penerbangan.

Bilangan penumpang no-show atau tidak hadir ini dikira berdasarkan data penerbangan terdahulu yang dijadikan sebagai ramalan. Ini bergantung kepada pelbagai faktor seperti laluan penerbangan dan status kewangan penumpang biasa. Dari segi statistik, tabiat penumpang berdasarkan faktor umur dan jantina juga memainkan peranan. Dari sini, peratus kebarangkalian setiap penerbangan dikira dan jumlah kerusi "kosong" inilah yang akan dijual secara tambahan.

Margin keuntungan pula akan dikira bagi setiap penumpang yang tidak hadir. Kita ambil semula contoh tadi. Katakan harga tiket adalah RM500 bagi setiap penumpang, maka syarikat akan memperolehi RM100,000 bagi kapasiti 200 kerusi. Jika mereka menjual 20 lagi kerusi "kosong" maka pendapatan kasar bagi satu penerbangan adalah RM110,000.

Dalam contoh tadi, kita gunakan andaian 5 penumpang yang 'terkandas'. Katakan bayaran pampasan bagi setiap penumpang ini adalah RM250. Maka jumlah pampasan cumalah RM1,250. Syarikat penerbangan sudahpun untung sebanyak RM8,750 selepas menolak wang pampasan ini. Jauh berbeza dengan kerugian akibat membiarkan sahaja kerusi kosong terbang.

Anda pasti berasa kecewa sekiranya anda dah beria-ia semangat nak memulakan perjalanan tapi tiba-tiba boarding pass tak ada nombor tempat duduk. Jika situasi ini terjadi, anda perlu tahu hak anda sebagai penumpang dan pengguna.

Ada syarikat penerbangan yang menawarkan penerbangan berikutnya, tapi anda perlu pastikan anda benar-benar mempunyai nombor tempat duduk dalam pesawat tersebut. Kalau pesawat itu pun ditempah berlebihan, anda mungkin akan terkandas lebih lama di lapangan terbang.

Jika syarikat penerbangan itu menawarkan pampasan seperti makanan percuma, kos hotel dan pengangkutan dari hotel ke lapangan terbang, buat perbandingan dan cari penyelesaian yang menguntungkan anda. Mereka juga mungkin akan menawarkan baucar bagi pembelian tiket penerbangan pada masa hadapan, tapi anda perlu berhati-hati dan pilih tawaran sebaik-baiknya kerana para pekerja syarikat penerbangan ini telahpun dilatih untuk membuat rundingan dengan kos minima.

Dalam erti kata lain, cuba dapatkan pampasan ganti rugi sebanyak mungkin!


Pengguna iPhone Tolong Jangan Sebut 108 Kepada Siri

Jika anda pengguna iPhone dan ada rakan anda yang menyuruh anda menutup mata selama 5 saat, dan berkata '108' (one zero eight) kepada Siri, jangan sesekali berbuat demikian. Mereka cuba untuk kenakan anda!

108 dalam bahasa Inggeris adalah bersamaan dengan 999 di India, jadi pembantu peribadi kawalan suara mentafsirkannya sebagai panggilan kecemasan dan akan menyambungkan panggilan anda terus kepada servis kecemasan (999 di Malaysia) di kawasan anda.

Gurauan ini mungkin tidak berbahaya, tetapi dalam situasi ini anda membuang masa dan sumber servis kecemasan tersebut, yang mana bukanlah satu tindakan yang bijak. Dan juga, sesiapa yang ditangkap mempermainkan sistem kecemasan boleh mendapat masalah.

Mengapa rakan anda suruh tutup mata selamat 5 saat? Ini kerana Siri akan memberi anda selama 5 saat untuk menukar fikiran, jadi jika mata anda ditutup, anda tidak akan sedar panggilan anda disambungkan.

Namun, jika anda betul-betul berada dalam kecemasan, bolehlah berbuat demikian.

Di England dan Wales, sesiapa yang ditangkap menggunakan rangkaian komunikasi awam untuk menyebabkan kekacauan, kegusaran, kesulitan atau kebimbangan yang sia-sia, mereka akan dikenakan denda 80 pound (RM440).

Jadi, daripada anda mencari masalah, banyak lagi cara untuk bergembira dengan menggunakan servis Siri. Contohnya, dengan bertanyakan kepada siri "What is zero divided by zero?"

Siri akan menjawab "Bayangkan jika anda mempunyai 'kosong' biskut dan bahagikan sama rata kepada 'kosong' rakan. Berapa banyak biskut seorang akan dapat. Lihat, ia tidak masuk akal, kan? Dan Cookies Monster akan bersedih kerana tiada biskut, dan anda juga bersedih kerana anda mempunyai 'kosong' kawan.


Bagaimana cara mengira kepadatan penduduk di Bumi?

Jika anda tengok statistik yang dikeluarkan oleh Jabatan Perangkaan Malaysia, populasi manusia di Malaysia sahaja sudah dianggarkan seramai 31.7 juta pada tahun 2016. Anggaran bagi penduduk di seluruh dunia pula adalah lebih kurang 7.5 bilion dan angka-angka ini akan sentiasa meningkat naik dari tahun ke tahun.

Dengan jumlah 196 buah negara di dunia, bagaimana badan-badan kerajaan dan antarabangsa membuat anggaran populasi ini? Sedangkan setiap hari dan setiap saat ada sahaja bayi yang baru dilahirkan dan ada sahaja orang yang meninggal dunia.

Sepanjang 700 tahun yang lalu, kadar populasi di planet Bumi sentiasa menunjukkan kenaikan. Ini menunjukkan peningkatan bilangan manusia walaupun berlakunya kematian pada masa yang sama. Pada Zaman Kebuluran tahun 1315, penduduk bumi dianggarkan seramai 370 juta orang. Sejak itu, kadar pertumbuhan sentiasa naik turun dengan stabil antara 1-2%. Kemuncak kadar pertumbuhan dikesan pada penghujung tahun 1960-an iaitu melebihi 2%.

Pada zaman dahulu, setiap negara mempunyai pelbagai cara untuk mengukur populasi, termasuklah membuat bancian dari rumah ke rumah dan membuat anggaran kasar berdasarkan laporan kelahiran dan kematian.

Apabila Pertubuhan Bangsa-bangsa Bersatu (PBB) menubuhkan Suruhanjaya Penduduk (kini dikenali sebagai Suruhanjaya Populasi dan Pembangunan) pada tahun 1946, barulah semua orang mula mendapatkan gambaran yang lebih jelas dan komprehensif berkaitan bilangan penduduk.

Jumlah penduduk bumi yang selaras bergantung kepada pelbagai aspek, terutama sekali kebolehpercayaan sesebuah negara untuk melaporkan bilangan populasi masing-masing. Setiap lima tahun, PBB akan mengemaskini data anggaran pertumbuhan setiap negara berdasarkan maklumat yang diberikan oleh kerajaan dan juga anggaran yang diperolehi daripada Pertubuhan Kesihatan Sedunia (WHO), UNICEF, Kajian Demografi dan Kesihatan (DHS) dan juga Suruhanjaya Pelarian PBB.

Semua data ini akan digabungkan untuk mendapat purata anggaran penduduk Bumi. Sekiranya anda melawat laman "Global Population Counter," anda dapat perhatikan angka yang bertukar beberapa kali dalam sesaat. Angka ini secara umumnya mengikut kadar yang diterbitkan oleh Bahagian Populasi PBB.

Walaupun pengumpulan data ini merupakan cara yang paling tepat untuk mengira penduduk Bumi dan sistem sentiasa bertambah baik, namun masih terdapat keraguan bagi setiap anggaran yang dibuat.

Pihak PBB mengakui bahawa terdapat jidar selisih (margin of error) antara 2-3% bagi setiap kes yang boleh diabaikan. Namun anda perlu ingat bahawa amaun 'boleh abai' ini merupakan sebahagian peratusan daripada 7.5 bilion penduduk. Dalam erti kata lain, ia bersamaan dengan 150 - 250 juta orang. Itu dah sama banyak dengan keseluruhan penduduk Brazil -- negara kelima terbesar di dunia!

Ketidaktepatan data ini sebenarnya tidak boleh dielakkan. Banyak faktor yang mempengaruhi data seperti di mana anda tinggal dan infrastruktur atau usaha berbeza setiap kerajaan yang dijalankan untuk mengira kepadatan penduduk.

Sebagai contoh, di Amerika Syarikat dan United Kingdom misalnya, bancian dijalankan setiap 10 tahun namun ia merupakan bancian yang hampir 100% tepat. Manakala Italy pula membuat bancian terakhir pada tahun 2000. Jerman? Dah tak buat bancian rasmi sejak 1987. Negara lain seperti Australia lebih rajin melakukan bancian iaitu setiap 5 tahun.

Jadi, daripada contoh ini sahaja anda dah boleh tahu kenapa susah benar nak buat anggaran kepadatan penduduk di Bumi. Ini belum kira kes-kes krisis pelarian yang boleh mengurangkan penduduk sesebuah negara tetapi pada masa yang sama menaikkan bilangan di negara lain. Kes pelarian seperti ini seringkali tidak didokumenkan dan melibatkan jutaan orang. Misalnya seramai 6.3 juta orang melarikan diri dari Afghanistan menuju ke Pakistan dan Iran pada tahun 1979 dan tahun 2011 menyaksikan perpindahan 12 juta rakyat Syria yang berpecah-belah ke Turki, Lebanon, Jordan dan Eropah Barat.

Akhir sekali, masih banyak lagi negara yang tidak mempunyai rekod kelahiran dan kematian yang betul, mengakibatkan anggaran yang tidak tepat. Selain itu, negara-negara ini juga mempunyai kawasan yang sukar dicapai menyebabkan bancian rumah ke rumah sukar dilakukan.

Apabila PBB membuat anggaran setiap lima tahun, nombor yang digunakan telah mengambil kira faktor yang boleh mempengaruhi kadar kematian dan kelahiran. Sebagai contoh, WHO mempertimbangkan bilangan pesakit AIDS dan epidemik yang melanda di seluruh Afrika yang mengakibatkan kurangnya kadar kelahiran. (Ramai orang mati = kurang bilangan penduduk = kurang kelahiran = ubah peratusan penduduk)

Antara faktor lain yang diambil kira adalah kadar kesuburan rakyat, ketidakstabilan ekonomi, pembatasan sumber, perubahan iklim, konflik negara, wabak penyakit dan sebagainya.

Dalam erti kata lain, penganalisis populasi sudah cuba sehabis baik dengan data dan maklumat yang ada, namun untuk memberikan jumlah tepat 100% bilangan penduduk di muka bumi ini adalah sesuatu yang mustahil.

Apa-apapun, planet kita mungkin bakal mempunyai bilangan manusia seramai 8 bilion orang pada tahun 2023. Kalau nak pemahaman yang lebih mudah tentang kepadatan penduduk dunia, boleh tonton video ini:


Adakah Mencuci Tangan Dengan Sabun Antibakteria Sahaja Memadai? Ini Jawapannya

Jika kita bercerita berkenaan kebersihan tangan, selalunya pasti kita akan terlupa mengenai satu elemen yang selalu tidak dititik beratkan. Keperluan mengeringkan tangan selepas tangan dicuci.

Secara amnya, 85% bakteria adalah dipindahkan melalui tangan yang basah sementara tangan yang benar kering pula hanya mampu memindahkan sebanyak 0.06% sahaja jumlah bakteria. Ini menunjukkan tangan yang kering sebenarnya memainkan peranan yang cukup besar dalam membantu mengawal tahap kebersihan tangan kita.

"Kebersihan tangan yang baik, bukan hanya sekadar membasuh tetapi perlu juga dikeringkan," kata Anna Snelling, ketua penyelidik Universiti of Bradford dalam bidang mikrobiologi.

Melalui satu kajian yang dilakukan, 14 peserta dikehendaki memegang ayam mentah kemudian membasuh tangan mereka menggunakan sabun lalu mengeringkan tangan mereka menggunakan kertas tisu, pengering tangan, salah satu pengering tangan baru Dyson atau hanya sekadar merenjis-renjis tangan supaya kering. Selepas itu, peserta diminta memegang satu foil aluminium untuk mendapatkan bacaan jumlah bakteria yang dipindahkan.

Jangan terkejut pula dengan keputusannya; cara paling baik untuk mengeringkan tangan tanpa memindahkan terlalu banyak bakteria adalah dengan mengesat tangan dengan menggunakan kertas tisu berbanding pengering Dyson ditempat kedua dan pengering tradisional di tempat ketiga. Ini kerana pengering tradisional memerlukan penggunanya mengesat tangan antara satu sama lain untuk mempercepatkan proses pengeringan dan ini hanya menyebabkan baketria semakin terkumpul di atas permukaan kulit.

Faedah sebenar menggunakan kertas tisu adalah dengan mengesat menggunakan tisu, kita sebenarnya sedang mengangkat mana-mana bakteria yang masih belum jatuh ketika dilalukan air.

Saranan sebenar untuk mengelakkan jangkitan kuman adalah dengan mengelakkan diri kita daripada menggunakan tuala yang dikongsi dan diguna pakai dalam tempoh yang lama seperti tuala dapur. Kita mungkin membasuh tangan kita dengan sempurna tetapi kita tidak tahu bagaimana pula dengan orang lain.

Masalah paling besar yang akan kita hadapi adalah selepas membasuh tangan, kita terpaksa pula memegang tombol pintu atau pemegang pintu yang dikongsi bersama. Adakah ini akan membuatkan tangan kita kembali dijangkiti bakteria? Jawapannya ya. Saranan penyelidik untuk mereka yang gusar dengan kebeersihan pemegang pintu untuk mengalas tangan dengan tisu lain atau menggunakan kaki untuk menolak pintu.

Kesimpulannya, jika anda selama ini mengamalkan teknik cucian tangan yang betul tetapi tidak mengeringkannya dengan menggunakan kertas tisu, ada baiknya anda mula menjadikan pengeringan tangan sebagai salah satu amalan harian anda.


Permintaan terakhir pesakit ini membuatkan jururawat terpaksa langgar peraturan hospital

Sekumpulan jururawat di Hopistal Universiti Aarhus, Denmark telah melanggar peraturan hospital untuk menunaikan hasrat terakhir seorang lelaki berusia 75 tahun di penghujung usianya.

Carsten Flemming Hansen telah diberitahu oleh doktor bahawa dia terlalu uzur untuk menjalani sebarang pembedahan dan mungkin akan meninggal dunia dalam beberapa hari sahaja akibat pendarahan dalaman kesan daripada aneurisme aorta yang dialaminya.

Lantaran itu, Carsten menyampaikan hasrat terakhirnya kepada seorang jururawat bernama Rikke Kvist untuk menghisap sebatang rokok dan menghabiskan segelas wain putih di beranda, sambil memerhatikan matahari terbenam.

Menurut satu status Facebook hospital berkenaan, para jururawat menolak Carsten yang terbaring di atas katil ke balkoni hospital dan membenarkannya menghisap rokok di situ. Ini sama sekali bertentangan dengan peraturan hospital yang melarang keras perbuatan menghisap rokok di mana-mana kawasan dalam bangunan hospital.

Carsten kemudian telah menikmati pemandangan matahari jatuh yang menakjubkan sambil menghirup minumannya. Ketika ini, Carsten dikelilingi semua ahli keluarga dan teman rapatnya.

Walaupun mereka berasa sedih dan masing-masing kelihatan menahan air mata, namun ia merupakan satu suasana yang amat aman dan menenangkan.

Ini merupakan satu hadiah istimewa daripada kakitangan hospital dan ahli keluarga sebelum Carsten menghembuskan nafas terakhirnya tiga hari kemudian.

Kami doakan agar semua jururawat dalam dunia mempunyai kesabaran tinggi dan berhati mulia seperti mereka ini.


Jangan letakkan sabun pada tempat air bertakung. Ketahui sebabnya

Pernah tak anda peduli bagaimana anda membasuh tangan selepas melakukan sesuatu aktiviti seperti makan, bersukan, berkebun atau yang selalu kita akan lakukan, membuang air besar?

Teknik membasuh yang betul amat mudah untuk kita pelajari daripada papan tanda yang banyak diletakkan di medan selera atau restoran. Dengan mengamalkan 7 langkah mencuci tangan yang betul dapat menjadikan tangan kita bersih, tapi pernah tak kita terfikir berapa bersih?

Jom kita belajar sikit tentang fakta dari segi sains berkenaan membasuh tangan. Ramai yang mengetahui bahawa mencuci tangan dengan sabun mampu membantu membersihkan tangan dengan lebih efektif tetapi sebenarnya, perbezaan mencuci tangan dengan menggunakan sabun atau tidak menggunakan sabun tidaklah sebesar yang kita jangkakan.

Menurut satu kajian yang dijalankan di kawasan pedalaman Bangladesh di mana sabun agak sukar untuk dijumpai, penyelidik mengkaji adakah tahap kebersihan menjadi faktor kepada penyakit cirit birit. Didapati dalam rumah yang penduduknya tidak membasuh tangan langsung sebelum memasak, 12.5% kanak-kanak dalam rumah tersebut menghadapi penyakit cirit-birit.

Jika penduduknya membasuh tangan dengan air sahaja, peratusannya turun mendadak kepada 8.3% untuk yang membasuh sebelah tangan sahaja dan 6.9% yang membasuh kedua belah tangan dengan sabun. Apabila sabun digunakan, peratusan menurun kepada 3.7% jika sebelah tangan sahaja dibasuh dengan sabun.

Itu menunjukkan sabun memberi kesan, tetapi tidaklah sebesar membasuh kedua-dua tangan dengan menggunakan air. Walaupun begitu, peranan sabun yang membantu menurunkan kadar peratusan penyakit cirit birit ke 3.7% amat berguna di negara-negara yang kekurangan fasiliti baik.

Walaupun begitu harus diingatkan juga, faktor kebersihan sabun sendiri harus diambil kira. Penyelidik yang mengkaji bakteria pada permukaan sabun mendapati jika sabun tidak disimpan dengan sempurna, seperti meletakkan sabun dalam kawasan air mampu bertakung membuatkan sabun mampu mengutip sisa bakteria sehingga 26 kali ganda jumlahnya. Jadi, gunakan sabun yang disimpan dengan sempurna dan sebaiknya, disimpan dalam botol tekan (soap dispenser) yang tidak dibuka kerana kajian mendapati, botol tekan yang mampu diisi semula mengandungi jumlah bakteria terkumpul yang banyak berbanding botol yang tidak diisi semula.

Jadi, bagaimana pula hendak memilih sabun? Adakah wujud sebarang perbezaan di antara sabun biasa dan sabun antibakteria yang dijual? Ada. Kita ketahui dulu perbezaannya.

Dalam satu kajian yang dijalankan The Dial Corporation, Bahagian Microbiology, Amerika Syarikat mendapati yang terdapat perbezaan pada tahap kebersihan apabila sabun biasa dan sabun antibakteria digunakan jika sabun dibasuh dengan cara basuhan 15 saat. Tangan yang dibasuh dengan sabun antibakteria mempunyai jumlah bakteria yang lebih rendah jika dibandingkan dengan sabun biasa, tetapi apabila cara basuhan dipanjangkan kepada 30 saat basuhan, tidak ada perbezaan ketara pada jumlah bakteria yang melekat pada tangan.

Sebelum menerangkan maksudnya, kita perlu tahu dulu apa perbezaannya menggunakan sabun biasa dan sabun antibakteria. Sabun biasa gunanya adalah supaya bakteria tidak melekat pada permukaan tangan lalu jatuh ketika air melalui permukaan kulit. Sabun antibakteria pula bukan sekadar membuatkan bakteria tidak melekat, tetapi pada masa yang sama membunuh bakteria yang ada.

Ini menunjukkan, jika anda membasuh tangan anda dengan sabun biasa pada kadar yang lebih lama, anda akan mempunyai tahap kebersihan yang sama dengan basuhan tangan 12 saat dengan sabun antibakteria.

Kesimpulannya, penggunaan sabun mempercepatkan kadar bakteria jatuh dari tangan. Tetapi pada masa tertentu jika anda kekurangan sabun, apa yang perlu anda lakukan adalah membasuh tangan anda pada kadar yang lebih lama. Teknik membasuh dengan menggosok dan merapatkan kedua-dua tangan sambil dilalukan terbukti sama efektif berbanding anda membasuh menggunakan sabun, kerana gosokan anda akan membuatkan bakteria tidak lagi mampu melekat pada permukaan tangan.

Ini menunjukkan, jika anda membasuh tangan anda dengan sabun biasa pada kadar yang lebih lama, anda akan mempunyai tahap kebersihan yang sama dengan basuhan tangan 15 saat dengan sabun antibakteria.

Cuma pastikan anda membasuh kedua-dua tangan tanpa sabun selama 30 saat untuk mendapatkan tahap kebersihan yang mencukupi. Kita tak mahu orang lain cirit birit kerana kita malas nak basuh tangan.


9 tanda anda perlu cari kerja baru

Sekiranya anda seperti majoriti orang lain, mungkin anda lebih banyak luangkan masa di pejabat berbanding di tempat lain. Kalau anda ni jenis pekerja 'harapan', mungkin anda masuk kerja lebih awal dan pulang lewat malam.

Ada yang bekerja 8 jam sehari. Ada juga yang bekerja lebih daripada 11-12 jam sehari kerana terdapat timbunan kerja yang tidak pernah selesai di pejabat.

Oleh itu, suasana dan persekitaran pejabat yang ideal perlulah dititikberatkan kerana di situlah anda banyak menghabiskan masa setiap hari. Sekiranya anda tak gembira di tempat kerja, menderita setiap hari namun ditelan pahit-pahit, anda juga yang akan menghadapi tekanan hidup seorang diri. Kalau dapat bos penyayang dan mengambil berat, tak apa juga. Seandainya dapat majikan jenis tak punya hati dan perasaan?

Kalau anda dah cuba buat pelbagai cara untuk pulihkan keadaan di pejabat namun masih tidak mendatangkan hasil, mungkin sudah sampai masa anda buka Jobstreet dan intai kekosongan di tempat lain. Sekiranya anda mengalami 9 tanda-tanda ini, silalah update resume cepat-cepat ya:

Setiap kerjaya sebenarnya perlu meningkatkan kemahiran dan menambah nilai diri anda sebagai seorang pekerja. Kalau anda dah kerja lebih 10 tahun namun anda masih buat kerja yang sama, berada dalam jawatan gred yang sama dan gaji naik hanya RM50 setahun, ini bermakna anda dah bekerja macam robot. Mestilah anda pun ada cita-cita nak naik pangkat dengan tanggungjawab berbeza pula kan?

Biasa tak rasa seolah-olah anda tak tahu apa-apa? Orang lain berbincang dan bercerita pasal sesuatu isu tapi anda seolah-olah terpinggir sebab tak tahu hujung pangkal. Kadang-kadang anda terpinga-pinga seorang diri dengar pasukan anda bermesyuarat. Jika anda sering dipinggirkan, mungkin para bos dan pihak pengurusan hanya nampak anda sebagai pekerja biasa sahaja dan bukan sebagai penyumbang input berharga. Ini mungkin satu petanda buruk.

Ada orang nasib tak baik terpaksa bekerja dengan majikan jenis tak tahu apa. Lebih malang jika anda dapat bos yang fresh grad. Agak mengecewakan sebenarnya bila anda perlu terangkan semua benda pada pemimpin, tapi paling mengecewakan kerana anda tak boleh percaya keputusan yang pemimpin-pemimpin ini buat untuk 'kebaikan' syarikat.

Jika benar bos-bos ini tak tahu apa yang mereka buat, anda mungkin boleh kehilangan kerja sekiranya syarikat gulung tikar. Oleh itu, kemaskinilah resume dengan kadar segera.

Satu kajian mendapati 71% syarikat perniagaan kecil ditutup pada tahun kesepuluh sejak beroperasi. Sekiranya anda berasa risau dengan prestasi syarikat, mungkin sangkaan anda itu benar belaka. Perhatikan klu seperti keperluan mendapatkan kelulusan untuk perbelanjaan kecil, membuat banyak mesyuarat tertutup dan bilangan pihak pengurusan yang meninggalkan syarikat. Jika nampak tanda-tanda syarikat dalam masalah, mungkin tiba masa anda beredar sebelum terlambat.

Perasan tak ada sesetengah bos yang berperangai keji dan kejam terhadap staf bawahan tapi tetap disayangi oleh pihak pengurusan? Bos-bos jabatan lain asyik keluar masuk berubah wajah, tapi dia tetap kekal di tempat dan posisi yang sama. "Bila nak berambus ni?" fikir anda. Sekiranya bos yang talam dua muka dan suka mencari kesalahan seperti ini membuatkan hidup anda tak tenang dan kusut otak setiap hari, mungkin anda yang patut angkat kaki dulu. Nak tunggu dia berhenti, sampai kiamat pun belum tentu.

Monday blues itu suatu perkara biasa yang membuatkan semua orang liat nak bangun pagi pergi kerja. Tapi kalau tiap-tiap hari pun anda menyampah nak pergi kerja, itu mungkin salah satu tanda jelas kenapa anda perlu cari kerja lain.

Walaupun anda sayang syarikat, bos dan rakan-rakan sepejabat, tiada guna juga kalau anda benci dengan kerja anda. Perasaan suka dan motivasi semasa membuat kerja itu adalah rahsia kejayaan. Kalau anda mula rasa tak minat dan bosan, sudah tiba masa anda menilai semula laluan kerjaya anda.

Kalau anda dapat darah tinggi, insomnia, migrain dan tekanan disebabkan tanggungan kerja di pejabat, tolonglah cepat-cepat cari kerja lain. Jangan biarkan kerja pejabat mengawal hidup anda. Kalau anda meninggal dunia disebabkan kerja menimbun pun, syarikat mungkin cuma bayar pampasan pada keluarga anda dan ziarah mayat anda semasa ditanam. Keesokan harinya mereka perlu sambung kerja seperti biasa kerana nyawa syarikat masih perlu diteruskan. Nyawa anda?

Apabila anda perlu bekerja lebih masa setiap hari atau pada hujung minggu sehingga tiada masa bersama keluarga, ataupun anda sering merungut dan berasa kusut apabila pulang ke rumah, mulakanlah proses angkat kaki dari syarikat itu.

Buat apa mengabdikan diri pada kerja sampai anak-anak tak mengenali ibu dan ayah. Lebih teruk sehingga rumah tangga berantakan?

Tapi kalau anda betul-betul nak angkat kaki, buatlah keputusan dengan bijak. Jangan putuskan hubungan silaturrahim dan mencetus kemarahan mana-mana pihak dengan memuatnaik status mengutuk di Facebook.


10 perkara yang patut anda tulis dalam resume

Anda dah banyak memohon kerja tapi belum ada rezeki? Apa maklumat yang ada dalam resume anda?

Kebanyakan orang hanya menggunakan templat yang didapati dari Google untuk mengemaskini resume. Pelbagai format dan reka bentuk yang boleh dipilih. Cuma perlu masukkan sahaja data peribadi.

Bagi anak muda zaman kini pula, ramai yang lebih gemar mengambil jalan mudah dengan mengupah orang lain untuk membuat resume atau membeli templat berbentuk kreatif di samping memastikan penggunaan bahasa Inggeris yang sempurna.

Menurut Forbes, kita telah terlalu lama menggunakan ayat dan maklumat standard yang tidak menggambarkan personaliti kita yang sebenar dalam resume. Dengan lambakan penganggur hari ini, persaingan menjadi amat sengit apabila anda cuba memohon mana-mana pekerjaan sehingga lebih 50% resume pemohon ditongsampahkan sahaja.

Manakan tidak, jawatan kosong hanya ada satu atau dua kerusi sahaja tetapi pemohon sampai 500 orang. Semua orang punya kelulusan tinggi, semua orang pun mempunyai latar belakang kerja yang bagus. Jadi, bagaimana kita boleh menambah baik resume supaya dapat menarik perhatian bakal majikan?

Kami kongsikan 10 lagi perkara yang kebiasaannya tiada dalam resume tradisional, namun anda boleh tambah sendiri:

Ramai majikan tidak berapa gemar mengambil calon yang suka 'lompat-lompat' tempat kerja. Sekejap kerja syarikat ABC selama 6 bulan, selepas itu kerja syarikat XYZ pula 3 bulan. Mereka akan menganggap anda tidak bersungguh-sungguh dan berisiko tinggi untuk berhenti kerja lebih awal.

Ada baiknya jika anda boleh senaraikan mengapa anda meninggalkan setiap syarikat terutama sekali jika anda mempunyai alasan yang munasabah kerap bertukar kerja. Nyatakan sama ada sesuatu kerja itu hanya mempunyai kontrak selama 6 bulan, kerja sambilan atau berpindah tempat tinggal. Dengan ini, bakal majikan pun mungkin tak akan ada tanggapan negatif terhadap anda.

Yang ini anda perlu kemahiran 'up' diri sendiri. Nyatakan bagaimana anda boleh sesuaikan diri dengan tempat baru itu dan sebarang perubahan (dari segi pencapaian atau kejayaan) yang boleh anda lakukan. Anda juga boleh sentuh tentang mempelajari pelbagai benda baru dari syarikat itu.

Ada sesetengah majikan yang suka mengambil calon yang fokus dalam kerjaya tetapi masih berpandangan luas. Anda perlu tahu apa yang anda mahukan daripada sesebuah kerjaya. Anda boleh kaitkan pemilihan laluan kerjaya ini dengan personaliti, minat atau pengalaman anda dalam pekerjaan tersebut.

Sebagai contoh, sekiranya anda memohon kerja dalam bidang perhubungan awam (public relations), anda boleh menyentuh tentang kemahiran dalam berkomunikasi, mudah bergaul dengan orang ramai dan sukakan persekitaran kerja yang bertenaga.

Nyatakan kenapa anda dipilih bekerja di syarikat lama. Fokus kepada kemahiran atau pengalaman anda. Sebagai contoh, anda diambil bekerja untuk mengetuai unit analisis untuk mengkaji sesuatu data dan tidak ramai orang yang berkebolehan seperti anda.

Sekiranya anda telah membuat sebarang penambahbaikan atau meninggalkan suatu kejayaan berpanjangan, anda boleh senaraikan sekali di dalam resume. Janganlah pula cerita pasal anda berat hati meninggalkan kawan-kawan gossip yang disayangi pula. Itu tak ada kena-mengena dengan kerja.

Kini semakin ramai majikan yang mencari pekerja dengan sense of humour. Mungkin disebabkan mereka tak mahu seorang yang bermuka tegang dan tak pandai melawak sehingga menghambarkan suasana dalam pejabat.

Jika sesuatu pekerjaan yang ingin dimohon memerlukan calon yang berpersonaliti menarik dan berhati besar, anda senaraikanlah kelebihan anda dalam resume.

Senaraikan secara spesifik segala kejayaan anda semasa di tempat kerja lama. Jika anda berjaya mencapai KPI 'rating 5' selama 8 tahun berturut-turut atau berjaya mengurangkan kos perbelanjaan syarikat, nyatakan dalam bentuk wang ringgit dan peratusan.

Mungkin anda boleh sentuh tentang perkembangan kerjaya ataupun peluang-peluang tugasan yang anda telah sertai.

Selitkan pengalaman menarik dan berguna yang anda dapat daripada setiap kerjaya anda. Sebagai contoh, anda menyertai seminar bersama pemimpin-pemimpin dunia ataupun anda menjadi salah seorang ahli jawatankuasa Majlis Makan Malam Amal bersama Donald Trump. Apa-apa je lah asalkan berguna untuk kerjaya.

Jika anda seorang yang pandai menguruskan tugasan multitask, misalnya, anda boleh ceritakan sedikit bagaimana anda menguruskan tugasan-tugasan berat ini sambil bekerja di bawah tekanan. Namun, poin ini tidak digalakkan tulis bagi individu yang mempunyai otak yang complicated dan sukar difahami.

Semua perincian ini mungkin jarang didapati dalam templat standard yang anda selalu gunakan, tapi kesemua maklumat ini amat penting bagi majikan untuk mengenali diri anda dengan lebih lanjut. Mana tahu, anda mungkin berjaya tarik perhatian mereka.


Bebola air ini bakal gantikan botol plastik yang biasa kita gunakan

Bila orang berlari tu mesti akan ada pihak penganjur sediakan tempat untuk pelari dapatkan air dalam botol. Jadi pelari pun akan berlari sambil minum air, kemudian botol tu selepas habis digunakan, sama ada dibaling begitu saja atau pun ada sukarelawan yang akan tolong ambilkan bila pelari tersebut berlari melintasi mereka.

Habis marathon, memerlukan bantuan pencuci untuk kutip sampah (jika ada).

Kita boleh tengok perkara seperti ini berlaku di mana-mana sahaja khasnya acara-acara besar seperti karnival. Habis saja karnival, sampah bersepah-sepah dan tukang pungutnya hanya berapa orang sahaja ada.

Oleh kerana itu, selepas mendengar pengumuman oleh sebuah syarikat yang menamakan produk mereka Ooho, adalah dengan membuang keperluan mengemaskan botol-botol plastik itu dengan menjadikan botol air itu boleh dimakan.

Ooho adalah hasil kerjasama 3 orang pelajar rekaan dari London yang mahu mencipta alternatif untuk botol plastik.

Masalah ketara yang mereka cuba selesaikan adalah di Britain sendiri, sebanyak 16 juta botol dibuang setiap hari dan 19 juta dikitar semula. Walaupun begitu, oleh kerana botol plastik diperbuat daripada bahan berasaskan minyak, ia tetap akan memberikan kesan kepada alam sekitar. Menggunakan teknik kulinari yang digelarkan sebagai spherification yang juga digunakan untuk menghasilkan kaviar tiruan atau bebola air boleh larut yang digunakan dalam teh, Ooho dihasilkan.

Oleh kerana Ooho dihasilkan menggunakan bahan berasaskan makanan, pengguna boleh memakannya tanpa membuang pembungkusnya. Pembungkusnya yang kelihatan seperti membran lembut tidak mempunyai sebarang rasa tetapi boleh diletakkan perasa atau warna untuk menjadikannya lebih menarik.

Syarikat mereka mensasarkan untuk memperkenalkan produk Ooho di festival, kejohanan marathon atau di mana-mana acara yang memerlukan orang ramai minum dalam masa yang cepat.

Mereka mensasarkan produk ini berbeza-beza mengikut kandungan yang diperlukan. Dalam sebuah acara larian, pelari mungkin hanya memerlukan 50 mililiter air tetapi untuk di kedai kopi misalnya, pengguna akan mahu amaun yang lebih besar.

Kini, syarikat pengeluar sedang berusaha menyiapkan produk mereka yang kini sudahpun masuk fasa terakhir. Mungkin setahun dua lagi, kita boleh minum teh beramai-ramai yang dihidangkan dalam pinggan dan kita tidak lagi memerlukan cawan untuk minum.Skipping Rock Lab, pengeluar produk Ooho


Kenapa perlu bersedekah (Menurut kajian Psikologi Barat)

Pemenang Anugerah Nobel dan seorang ahli ekonomi, John Harsanyu berkata,"selain daripada mendapat ganjaran ekonomi, status sosial adalah salah satu perkara yang paling penting pada seseorang sebagai insentif dan motivasi dalam agenda sosial."

Situasi yang disebut beliau boleh merujuk kepada perbezaan ekonomi di antara golongan yang berkemampuan dan golongan yang kurang berkemampuan. Barrack Obama sendiri menjadikan isu mengecilnya golongan pertengahan sebagai salah satu agenda beliau dan melantik timbalan presiden, Joe Biden untuk mengetuai satu pasukan gerak kerja yang khusus untuk menangani isu tersebut.

Perbezaan status ekonomi bukan hanya sekadar relevan dalam isu ekonomi sesebuah negara, ia juga satu isu yang akan sentiasa bermain diminda setiap orang. Seorang ahli sains bernama Michael Gazzaniga berkata,"setiap seorang yang bangun tidur tidak akan berfikir tentang perkara-perkara yang sudah dikaji seratus tahun yang lepas tetapi akan berfikir tentang di mana dia dalam kedudukan sosial. Orang ramai akan memikirkan dimana dia berada jika dibandingkan dengan mereka yang berada di sekeliling dia."

Kajian saintis dalam bidang sains sosial mendapati memang terdapat perbezaan besar dalam cara hidup dan rutin mereka yang tergolong dalam golongan rendah dan golongan mampu. Mereka juga mengkaji apa jalan terbaik untuk golongan bawahan supaya dapat memperbaiki kedudukan mereka.

Ahli psikologi PJ Henry dari DePaul University membentangkan kajian beliau bagaimana mereka yang mempunyai status lebih rendah mempunyai kecenderungan untuk melakukan aktiviti bersifat ganas. Henry melaporkan kadar kes pembunuhan di mana daerah yang mempunyai aktiviti penternakan dan perladangan adalah lebih tinggi, agak konsisten dengan penemuan-penemuan penyelidik terdahulu.

Beliau menjelaskan, oleh kerana individu yang mengusahakan perladangan atau penternakan selalu mengalami risiko kecurian hasil mereka, ini membuatkan individu yang terlibat mempunyai kadar tindak balas terhadap perkara buruk dengan lebih cepat. Mereka akan lebih cepat marah apabila merasa ancaman terhadap ekonomi mereka, yakni hasil ternak dan perladangan yang membuat mereka lebih mudah terlibat dengan kes-kes keganasan kerana merasakan, itu adalah tindak balas yang normal bagi mereka.

Henry menyifatkan berlakunya satu corak tindak balas yang muncul daripada keadaan hidup yang serba kekurangan, membuatkan seseorang individu itu akan mempunyai gerak balas psikologi untuk menutup kelemahan tersebut. Kajian serupa dalam satu artikel tulisan dua orang ahli psikologi bernama Cameron Anderson dan Gavin J Kliduff menyifatkan, tindakan yang dilakukan oleh orang yang berstatus ekonomi rendah sebenarnya tidak membantu mereka menjadi lebih baik.

Anderson dan Kilduff menasihatkan agar mereka yang merasakan keadaan ekonomi mereka berada di kadar yang rendah supaya melakukan perkara yang sebaliknya daripada apa yang minda mereka arahkan mereka buat yakni, lebih bersifat pemurah, suka membantu dan berusaha menampakkan nilai positif mereka kepada masyarakat. Kecenderungan untuk berfikir secara ganas atau membalas dendam tidak akan membantu mereka ke arah hidup yang lebih baik.

Menurut satu kajian lain yang dilakukan oleh Hardy, Van Vugt dan Willer, hasil penyelidikan mereka membuktikan yang dengan menderma lebih banyak adalah kunci kepada memanjat status kehidupan. Orang ramai akan memberikan status yang lebih tinggi kepada mereka yang sanggup mendermakan duit mereka kepada satu komuniti dan mereka yang berkorban kepentingan sendiri untuk kesenangan orang ramai. Mengambil tindakan yang menampakkan nilai kita kepada sesuatu kumpulan, melalui pertolongan yang ikhlas akan membantu dalam jangka masa panjang.

Kesimpulan yang boleh dibuat melalui kajian ini adalah untuk mereka yang merasakan taraf ekonomi mereka rendah, usaha mereka untuk menampakkan yang mereka sebenarnya dalam keadaan baik akan mengaktifkan satu mod pertahanan yang akhirnya akan melemahkan diri sendiri. Untuk memperbaiki status mereka, mereka sepatutnya mengambil langkah dengan menawarkan diri untuk memikul tanggungjawab atau berusaha untuk menjadi lebih pemurah. Jika mereka terus dengan sifat negatif mereka dan tidak mahu berubah, lama kelamaan kecenderungan untuk membuli atau bertindak ganas akan menguasai diri mereka, apabila mereka merasa wujudnya provokasi.

Individu yang mampu menjana isyarat apa nilai mereka pada orang lain berbanding mereka yang hanya tahu menilai di mana keadaan mereka berbanding orang lain, akan mempunyai peluang lebih tinggi untuk memperbaiki taraf status sosial mereka.